text:
Nýggj vitan um kvinnur í úrvalsfótbólti
Nýggj føroysk gransking vísir, at ymiskir vøddafysiologiskir tættir avgera kropslig avrik í úrvalsfótbólti hjá kvinnum
Nýggj gransking, sum hevur týdning fyri kropsliga venjing hjá úrvalsfótbóltsspælarum, kom alment fram í hesi vikuni.
Grein, sum kom út týsdagin, eitur "Skeletal muscle phenotype and game performance in elite women football players", og hon varð almannakunngjørd í arbeiðsfysiologiska tíðarritinum, "Scandinavian Journal of Medicine and Science in Sport", sum hevði eina serútgávu um úrvalsfótbólt hjá kvinnum .
Vísindaliga serútgávan um kvinnufótbólt er her.
Rithøvundarnir eru Magni Mohr frá Fróðskaparsetrinum, sum er fyrsti rithøvundi og verkætlannarleiðari, umframt Ioannis G. Fatouros, Athanasios Z. Jamurtas, Dimitrios Draganidis, Martin Thomassen, Christina Ørntoft, Georgios Ermidis, Georgios Loules, Dimitrios Batsilas, Athanasios Poulios, Konstantinos Papanikolaou, Morten B. Randers, Peter Krustrup og Lars Nybo.
Verkætlanin er ein samstarvsverkætlan millum Setrið, Syddansk Universitet, University of Thessaly og Københavns Universitet.
Granskarnirnar hava á fyrsta sinni kannað sambandið millum vøddafænotypu, kropsligar førleikar og ymisk sløg av kropsligum avriki í veruligum úrvalsfótbóltsdystum hjá kvinnum.
Úrslitini vísa, at ymisk sløg av kropsligum avrikum í dysti hanga saman hagfrøðiliga við ymiskar vøddaskipanir. T.d. er fótbóltsúthaldni ella treysti tættast tvinnað saman við vøddaproteinum, sum stýra javnvágini av mjólkasýru og hydrogenjónum í arbeiðandi vøddanum, umframt vøddafipurtypu.
Harafturímóti hava førleikarnir til hart (intenst) arbeiði í dystum tættast samband við tær vøddaskipanir, sum stýra javnvágini av kaliumi, natriumi, klori og hydrogenjónum í vøddunum, meðan fótbóltsstyrki hongur best saman hagfrøðiliga við baklærsstyrki undir skjótum rørslum.
Allir hesir fysilogisku tættir, sum avgera kropslig avrik í dystum, kunnu stimbrast við rættari kropsligari venjing.
Granskingarverkætlanin, sum varð gjørd í Trikala í Grikkalandi, kemur við nýggjari vitan um sambandið ímillum avrik á vøllinum í dystum í úrvalsfótbólti hjá kvinnum og ymiskar vøddafysiologiskar skipanir. Henda vitanin er grundleggjandi fyri munadyggari kropsligari venjing hjá kvinnuligum úrvalsbóltleikarum.
Úrtak úr greinini kann lesast her
Lesið eisini grein um, hvussu lítið søguliga hevur verið granskað í úrvalsfótbólti hjá kvinnum, og hvussu roynt nú verður at broyta hesa ójavnvág, m.a. við grein sum hesari hjá Magna Mohr og teimum. Greinin kann lesast her.
-
18.10.2021 Setrið Søgu- og samfelagsdeildinAlmennir fyrilestrar um ferðavinnuHósdagin 21. oktober verða almennir fyrilestrar á Søgu- og s...
-
14.10.2021 Setrið FøroyamálsdeildinSavnandi savnsdagur í kringvarpshølliniSíðst í mánaðinum verða søvn og týdningurin, ið tey hava, se...
-
12.10.2021 SetriðStuðul til at lesa íslendskt sum annaðmálÍslendska Útbúgvingarmálaráðið lutar á hvørjum ári út fíggja...


c: text/html

text:
Frítíð og Mentan
Her fært tú eitt yvirlit yvir, hvørjir møguleikar og tilboð, Eysturkommuna kann bjóða á frítíðar- og mentanarøkinum. Tað veri seg innan tónleik, sjónleik, ítrótt, trúarlív og fornminnir.
Her fæst eisini kunning um, hvussu og nær møguleiki er at vitja áhugaverd støð í kommununi, eins og upplýsingar um, hvussu søkjast kann um stuðul til frítíðarvirksemi.
Stuðulsreglugerð til mentanar- og frítíðarvirksemi
Eysturkommuna veitir á hvørjum ári stuðul til endamál, ið eru viðkomandi fyri Eysturkommunu. Eysturkommuna stuðlar sum heild bert borgarum, sum hava skrásettan bústað í kommununi, tó kann stuðul játtast, tá mett verður, at persónar/tiltøk umboða Eysturkommunu á serligan hátt.
Stuðulsøkini eru hesi:
- Rakstur og húsastuðul til feløg
- Skúlavitjanir, ferðir (bólkar og einstaklingar)
- Útgávuvirksemi
- Onnur mentanarlig tiltøk
Stuðulin hevur til endamáls at tryggja raksturin hjá stovnum og feløgum, og hartil stimbra til samstarv og sambond millum borgarar í Eysturkommunu og útheimin, og her er einamest talan um skúlaflokkar, ítróttarbólkar ella tónleikabólkar.
Tá ið tað snýr seg um útgávuvirksemi, snýr stuðulin seg í høvuðsheitum um keyp av ávísari nøgd av bóka- og fløguútgávum. Í serligum føri kann Eysturkommuna stuðla útgávuvirksemi frá byrjan.
Er talan um onnur mentanarlig tiltøk, tekur mentanarnevndin, í hvørjum einstøkum føri, støðu til, um kommunan gongur umsóknini á møti.
Avgerð um stuðul
Mentanarnevndin avger, hvør fær stuðul. Um talan er um stuðul, sum er hægri enn 25.000 kr., skal málið leggjast fyri býráðið til støðutakan.
Er talan um stuðul, sum ikki kann verða latin eftir hesi reglugerð, kann mentanarnevndin leggja málið fyri býráðið.
Umsóknarfreistir
Fyri at reglugerðin um stuðul til frítíðarvirksemi skal vera rúmligari og neyvari, verða tvær umsóknarfreistir á hvørjum ári – 1. februar og 1. september.
Mannagongd fyri umsøkjarar
Umsøkjarar skulu brúka oyðiblaðið “Umsókn um stuðul til mentanar- og frítíðarvirksemi”, ið finst her.
Oyðiblaðið skal sendast til studul@eystur.fo. Umsóknin verður síðan løgd fyri mentanarnevndina til støðutakan.
Umsøkjarar fáa svar í seinasta lagi 4 vikur eftir umsóknarfreistin er farin.

robotstxt: allowed

filter: keep


text:
Ung í arbeiðið 2021 – veggjaprýði
Heiti: Ættarlið
Arbeiðstoymi: Amy Mita Helgadóttir, Angela Allansdóttir Hjaltalin, Anna Erlingsdóttir Joensen, Dávur Klein Juul, Emma Jóhannesardóttir Toftegaard, Sámal Torkilsson
Toymisleiðari: Marianna Beder
Hugskot og snið: Suffía Nón
Verkið hugleiðir og fevnir um fleiri evnir. Yvirskipað er verkið afturlítandi og nemur við ein av okkara týðandi grundarsteinum; fiskiarbeiðið, ið gjøgnum mong ættarlið hevur borið okkara samfelag og hendan stað. Vit síggja kvinnur, eldri og yngri, arbeiða á fiskastykki, og hevur staðsetingin av verkinum sjálvsagt ein týðandi lut í valinum av myndaevninum. Men samstundist er verkið eisini framlítandi og setur ljós á broytingar og mótsetningar gjøgnum tey seinastu ættarliðini; unga gentan tá og nú – møguleikar tá og nú.
Verkið er eisini ein heiður til kvinnuna. Ein takkarkvøða frá nútímans gentuni til hennara ættarmóðir, ta sterku og áhaldnu kvinnuna, ið gjøgnum fleiri ættarlið var tann berandi á landi meðan menninir vóru burtur við skipi. Okkara ættarmóðir hevði nógv at síggja til. Tað var hon, ið hevði ábyrgd av og syrgdi fyri heimaarbeiðnum, børnunum, teimum gomlu og teimum sjúku í bygdini, kríatúrunum og arbeiðinum á landi. Nógvir dagar vóru henni tungir, døkkir og merktir av djúpari sorg av at missa. Tíðum var hon noydd at seta seg sjálva, sínar kenslur og høvuðbrýggj til síðis tí arbeiðið skuldi fáast frá hondini; og bar hon av teirri orsøk tignarliga sítt bløðandi hjarta í tøgn og uttan andlit.
Tað eru okkara forfedrar og -møður, ið við sleipi og tungum døgum hava borðið okkum fram til samfelagið ið vit kenna í dag. Tey stríddust og løgdu lunnar undir eina ljósari framtíð fyri tey komandi ættarliðini, og gjørdu tey hetta fyrimyndarliga. Tað er teimum at takka, at heimurin nú, við øllum hugsandi møguleikum og góðum líkindum, liggur nútímans unglinginum víðopin. Og júst tað, at tað eru unglingar ið hava latið verkið úr hondum, setur ein serligan dám á pallin og undirstrikar hugføri og hugsanina við verkinum.
Latum okkum við virðing og takksemi minnast tey, ið hava borið og bygt hendan vakra stað — ættarlið eftir ættarlið. Send eitt flúgvandi hjarta út í renslið á alheimsins lokaða ringi; vit eru øll knýtt saman, ættarlið eftir ættarlið eins og eitt vakurt perluband.
---
Stóra takk øll somul, ið hava verið við til at hetta ber til.


text:
Lawrence Tong vitjar Føroyar
Í døgunum 5.-8. septembur kemur leiðarin í altjóða OM, Lawrence Tong, at vitja í Føroyum. Hann kemur at kunna seg um arbeiði hjá OM Føroyum.
Hóskvøldi 7. septembur kl. 19.30 skipa vit fyri einum limakvøldið í Kelduni í Skálafirði, har allir limir okkara eru hjartaliga vælkomnir. Um tú ikki ert limur í OM Føroyum, men kundi hugsað tær tað, kanst tú teknað teg sum lim í Kelduni hetta kvøldið (ella umvegis heimasíðu okkara) Har verður møguligt at heilsa uppá Lawrence Tong, og hoyra hann greiða eitt sindur frá arbeiðinum. Eisini fara vit á OM kontórinum í Føroyum at greiða frá arbeiði okkara. Onkur sangur og annað innslag verður eisini. Bókasøla og drekkamunnur er aftaná.
Allir limir hava fingið ein teldupost við eini innbjóðing til limakvøldið. Um tú ert limur, men ikki hevur fingið innbjóðingin, vinarliga boðað okkum so frá á info.fo@om.org
Vit vóna at síggja nógv fólk í Kelduni í Skálafirði, 7. septembur frá kl. 19.30.


text:
VENJING 2
Tosa natúrligt
Lukas 6:45a
Í STUTTUM: Tosa, sum tú vanliga tosar, og lat tað koma frá hjartanum.
HVUSSU GERT TÚ?
Fyrireika teg væl. Bið Jehova hjálpa tær at hugsa um boðskapin, ikki um teg sjálvan. Hav greitt í huga, hvat tú í høvuðsheitum ætlar tær at siga. Ber tankar fram við egnum orðum, heldur enn bara at endurgeva ein tekst orð fyri orð.
Lat tað koma frá hjartanum. Hugsa um tey, sum lurta. Minn teg á, hví tey hava brúk fyri at hoyra boðskapin. Tá sæst tað á tínum kropsburði, handakeipum og andlitsbrái, at tú meinar tað, sum tú sigur, og vilt teimum tað besta.
Hygg at teimum, sum lurta. Tað er gott at hava eygnasamband við tey, sum lurta. Tá ið tú heldur ein fyrilestur, riggar tað væl at hyggja at einum persóni í senn, heldur enn bara at lata eyguni reika yvir allan salin.


text:
Løkshøll
Løkshøll er partur av skúlanum við Løkin í Runavík. Løkshøll er karmur um mentanarligar upplivingar innan tónleik, sjónleik, konsertir og aðrar listagreinar. Møguleiki er eisini at húsa størri tiltøkum sum ráðstevnum v.m.
Talan er um eitt sera gott høli við framúrskarandi ljóð- og ljósviðurskiftum, ið kann húsa teimum mest krevjandi tiltøkunum.
Løkshøll er 400 fermetrar stór. Tað ber til at hava slætt gólv ella teleskoptribunu. Tá tribunan er frammi eru 305 sitipláss. Beint við síðuna av Løkshøll er ein kantina á 170 fermetrar, har ið 150 fólk kunnu sita til borðs. Hinumegin liggur tað 480 fermetur stóra bókasavnið hjá skúlanum, sum eisini virkar sum býarbókasavn. Bókasavnið hevur eisini javnan tiltøk í Løkshøll, og verða hesi tiltøkini eisini lýst á hesi síðuni!
Hjartaliga vælkomin í Løkshøll – Menning gjøgnum upplivingar


text:
Foula
Foula (norrønt Fugley, skotskt gæliskt Fughlaigh), er mest fjarskotna oyggin í Hetlandi, samstundis er hon tann hetlendska oyggin ið liggur nærmast Føroyum, 285 km (154 sjómíl) hiðani.
Landslag og djóralív[rætta | rætta wikitekst]
Oyggin er eyðkend av teim 5 tindunum: Soberlie 221 m, The Noup 248 m, Hamnafield 344 m, The Kame 376 m og The Sneug 418 m, sum er hægsta fjallið á oynni. Norðast á oynni er Gaada Stack ein kendur stakkur.
Sum navnið bendir á, er fuglalívið ríkt á oynni, fuglabjørgini vestantil og norðantil á oynni, eru upp í 370 m til hæddar.
Søga[rætta | rætta wikitekst]
Í 1490 vóru jarðarognirnar hjá Ciske familjuni býttar og Vaila og Foula gjørdust ogn hjá Alv Knutsson. Men Ciske familjan var norsk, og tá Hetland var innlimað í Skotland nøkur áratíggju frammanundan, vóru ognarkrøvini á oynni fløkjaslig og ósambærilig.
Á Foula bleiv julianski kalendarin framhaldandi nýttur, eftir at restin av stórabretlandi hevði skift til gregorianska kalendaran í 1752. Foula helt fast við julianska kalendaran við at brúka 1800 sum leypár, men av tí at man ikki brúkti ár 1900 sum leypár er Foula nú ein dag frammanfyri julianska kalendaran, og 12 dagar aftanfyri gregorianska kalendaran. Sostatt verða jól hildin 6. Januar (gregoriska klendaran) á Foula og nýggjár 13. Januar (gregoriska kalendaran).
Í 1720 fóru pokurnar (koppar) at ganga millum teir 200 íbúgvarnar á Foula. Av tí at oyggjabúgvarnir vóru so avskornir frá øðrum fólki, høvdu teir ikki órinskap (immunitet) móti hesi sjúku, og níggju av tíggju fólkum doyðu. Sagt var at bert umleið 5-6 fólk yvirlivdu pokurnar; og nýggj fólk máttu flytast av meginoynni at fólka oynna aftur. Hetta var kanska ein av orsøkunum til at gamla norn málið fekk mønustingin á oynni.
Skotski blaðmaðurin John Sands, ið búði fleiri stutt tíðarbil á skotskum oyggjum og í Føroyum, búði eina tíð á Foula í seinnu helvt av 19’du øld. Hann fanst harðliga at tí áhaldandi “Truck-skipanini”, har skotski ‘lairdurin’ (góðseigarin) rindaði sínum undirsáttum á Foula løn í sokallaðum ‘kredittum’, har teir nærmast einanans kundu keypa vørur og tænastur frá honum sjálvum. Blaðmaðurin avmyndaði Foula sum ein vakra ungmoy ið bleiv kvald av einum stórum kyrkingarormi (kvalaraslangu), meðan onnur skriðdjór, nevnd 'missionary', 'laird' og 'truck' hugdu at.
Tann síðsti lairdurin av Foula var Ian Holbourn (1872 – 1935), føddur John Bernard Stoughton Holbourn. Hann var rithøvundur, professari og fyrilestrarhaldari á University of Oxford.
Foula var helst tað staðið í Hetlandi, har málið norn var talað longst. Longsti tekstur á norn, Hildinakvæðið (Hildina Ballad) varð niðurskrivað á Foula av G. Low í 1774.
Íbúgvar[rætta | rætta wikitekst]
Foula hevur 38 íbúgvar í teimum báðum bygdunum, Hametoun og Ham á eystursíðuni.
Frá Ham er ferjusamband til Walls og Scalloway á Mainland. Oyggin hevur eisini ein flogvøll, haðani flogsamband er til Tingwall Airport á Mainland.
Myndir[rætta | rætta wikitekst]


text:
Fjórða bókin í krimirøðini um bindiklubban,sum rekir bulin í føroysku spennitroyggjuni.
Tað er val í Føroyum. Spenningurin er í hæddini. Grønu Føroyar verður tungan á vágskálini. Men tað verður ikki kenda andlitið í flokkinum, Ronja Róksdóttir, sum vinnur tingsessin og gerst avgerandi atkvøðan í føroyskum politikki. Nei, tað verður tann 37 ára gamli Beinir Kalsfjall, sum snýtir øll og gerst seytjandi maðurin í eini borgarligari samgongu.Men tá nývaldi tinglimurin doyr í einari gátufullari ferðsluvanlukku, kemur Ronja Róksdóttir í eina serstaka og lagnukenda støðu.


text:
Tórshavnar kommuna brúkar pening í heimildarloysi
Havnarútbyggingin koyrir í fullari ferð, hóast tað, enn vanta fleiri loyvir frámyndugleikunum. Eg havi reist spurningin í ovastu leiðsluni á Vaglinum, um ikki talan er um heimildarloysi, men havi enn einki svar fingið haðani.Marin Katrina Frýdal, býráðslimir fyri Tjóðveldi.
Í januar spurdi eg ovastu leiðsluna í kommununi, um hvussu lýsingin av broyttu byggisamtyktini fyri Eystara havnarøkið varð framløgd, tí eingin segði seg at hava sæð lýsingina. Eisini fregnaðist eg eftir hvørjar myndugleika viðgerðir vantaðu og fekk til svar:
– At Býarskipanarnevnd landsins ikki er liðug at viðgera málið.
– At tann 8. februar varð málið sent Heilsu- og Innlendismálaráðnum, sum sama dag
sendi málið víðari til Býarskipanarnevnd Landsins til ummælis. Enn er einki svar
komið úr Heilsu- og Innlendismálaráðnum.
komið úr Heilsu- og Innlendismálaráðnum.
– At tvey mótmæli eru ímóti árinskanningini, og hesi eru til viðgerðar hjá Heilsu- og
Innlendismálaráðnum og tí er endaliga góðkenningin ikki komin.
Síðani havi eg spurt um kommunan hevur heimild til at brúka skattakrónur uppá
havnarútbyggingina, tá málið ikki er liðugt myndugleika viðgjørt, og endaligu loyvini tíansheldur
ikki eru givin. Talan er um størsta prosjekt í søgu kommunurnar og tí undrar tað meg stórliga, at
kommunan eftir øllum at døma fer so lætt um. Men hesum havi eg enn ikki fingið svar uppá.
ikki eru givin. Talan er um størsta prosjekt í søgu kommunurnar og tí undrar tað meg stórliga, at
kommunan eftir øllum at døma fer so lætt um. Men hesum havi eg enn ikki fingið svar uppá.
Eitt annað er, at seinasta hoyringin av ætlanini nærmast varð gjørd í loyndum, sí lýsing.
Nýta lítið mál at fjala eitt sera stórt mál
Eisini havi eg sett spurnartekin við, um framløgan av kommunurnar størstu byggiætlan, er í lagi og
tænir demokratinum, hjá høvuðsstaðarkommununi. Í lýsingini, har havnarútbyggingin er kroyst inn
ímillum eina broyting í byggisamtyktini fyri nakrar matriklar við Oyggjarvegin.
tænir demokratinum, hjá høvuðsstaðarkommununi. Í lýsingini, har havnarútbyggingin er kroyst inn
ímillum eina broyting í byggisamtyktini fyri nakrar matriklar við Oyggjarvegin.
Lýsingin byrjar við hesum matrikklum við Oyggjarvegin, síðani koma seks linjur, við ongari
yvirskrift, um broytingina av byggisamtyktini í samband við metstóru útbyggingina hjá
kommununi, nevniliga av Eystara havnarøki, síðani heldur lýsingin áfram at umrøða matrikklarnar
við Oyggjarvegin. Hetta er eftir míni sannføring als ikki nóg góð upplýsing til borgaran.
Tvørturímóti, er tað, sum um roynt, verður at fjala út yvir málið. Kommunan heldur seg til tað
minimalistiska, men syrgir tó fyri, at eingin lóg og fyrisiting verða brotin. Hetta sømir seg ikki fyri
eina høvuðsstaðarkommunu, sum vil vera framsøkin, upplýst og nýmótans. Nei, hetta er
tilafturskomið og lítið sømiligt eftir mínum tykki. Ei dáni í, at eingi mótmælir komu ímóti hesi
broytingini av almennu byggisamtyktini.
yvirskrift, um broytingina av byggisamtyktini í samband við metstóru útbyggingina hjá
kommununi, nevniliga av Eystara havnarøki, síðani heldur lýsingin áfram at umrøða matrikklarnar
við Oyggjarvegin. Hetta er eftir míni sannføring als ikki nóg góð upplýsing til borgaran.
Tvørturímóti, er tað, sum um roynt, verður at fjala út yvir málið. Kommunan heldur seg til tað
minimalistiska, men syrgir tó fyri, at eingin lóg og fyrisiting verða brotin. Hetta sømir seg ikki fyri
eina høvuðsstaðarkommunu, sum vil vera framsøkin, upplýst og nýmótans. Nei, hetta er
tilafturskomið og lítið sømiligt eftir mínum tykki. Ei dáni í, at eingi mótmælir komu ímóti hesi
broytingini av almennu byggisamtyktini.
Tá eg aftur vendi mær til kommununa, fekk eg sum svar, at tað at lýsa tvær broytingar í
byggisamtyktum í somu blaðlýsing, er ikki nakað eindømi um, at kommunan lýsir fleiri broytingar í
somu lýsing.
byggisamtyktum í somu blaðlýsing, er ikki nakað eindømi um, at kommunan lýsir fleiri broytingar í
somu lýsing.
Kommunala eftirlitið eigur at tala at
Málið er sostatt ikki liðugt myndugleika viðgjørt og hóast hetta, brúkar kommunan pening í
ólukkumát í hesum døgum til prosjektering, mátingar o.a. Ja, kommunan er enn tá farin so langt,
sum at bjóða arbeiðið út.
sum at bjóða arbeiðið út.
Hvussu kann kommunan loyva sær hesum? Hetta er eftir mínum tykki at fara sera lætt um
skattakrónurnar og at misnýta álit borgaranna. Tá øll endalig loyvi enn ikki eru komin uppá pláss,
og kommunan arbeiðir og, brúkar pening, sum um alt er ílagi, so er talan um at arbeiða í
heimildarloysi.
skattakrónurnar og at misnýta álit borgaranna. Tá øll endalig loyvi enn ikki eru komin uppá pláss,
og kommunan arbeiðir og, brúkar pening, sum um alt er ílagi, so er talan um at arbeiða í
heimildarloysi.
Eg havi sett ovastu leiðsluni hjá Tórshavnar kommunu hesar umrøddu spurningar, men havi enn
ikki fingið svar.
ikki fingið svar.
Spurningurin er, um ikki kommunala eftirlitið eigur at fara inn í málið og steðga kommununi, tá
ikki øll neyðug loyvi eru fingin til vega.
ikki øll neyðug loyvi eru fingin til vega.
Marin Katrina Frýdal, býráðslimir fyri Tjóðveldi


text:
Grover Cleveland
Stephen Grover Cleveland (18. mars 1837 - 24. juni 1908) var amerikanskur løgfrøðingur, politikari og statsleiðari.
Cleveland byrjaði sína politiska yrkisleið í 1881, tá ið hann varð valdur til borgarstjóra í Buffalo. Árið eftir gjørdist hann guvernørur í stakríkinum New York. Tvey ár seinni, í 1884, bjóðaði hann seg fram sum demokratiskt forsetavalevni fyri fyrstu ferð og hann gjørdist vinnari.
Hann virkaði sum 22. forsetin í USA frá 1885 til 1889 og sum 24. forsetin frá 1893 til 1897; hervið er hann tann einasti amerikanski forseti, sum virkaði í tveimum tíðarskeiðum, ið ikki vóru samanhangandi.[1]
Ávísingar úteftir[rætta | rætta wikitekst]
- Ævisøga: Grover Cleveland, obamawhitehouse.archives.gov (enskt)
- Grover Cleveland, millercenter.org (enskt)
Keldur[rætta | rætta wikitekst]
- ↑ Grover Cleveland, obamawhitehouse.archives.gov


text:
Donsk børn sita føst í flóttafólkalegum í Sýra – undir ótolandi umstøðum. Krev, at Mette Frederiksen tekur tørvin hjá børnunum í álvara og tryggjar, at tey sleppa heim til Danmarkar skjótast gjørligt.
Í Al-Hol-flóttafólkaleguni í landnyrðingspartinum av Sýria búleikast útivið 70.000 fólk. 45.000 teirra eru børn. Sambært Reyða Krossi tróta bæði tjøld, sengur og vesir.
Tey flestu, sum búleikast í leguni, eru úr Sýria ella Irak. Hetta eru fólk, sum hava mist alt orsakað av teimum hørðu vápnaðu bardøgunum, sum í nógv ár hava herjað í hesum londunum.
Í eini deild fyri seg búleikast útivið 11.000 kvinnur og børn úr nógvum øðrum londum, eisini Danmark. Kvinnurnar eru undir illgruna fyri at hava ferðast til landslutin fyri at fara upp í teir vápnaðu bólkarnar, sum nevna seg Islamskan stat (IS ella ISIL).
Børnini liva í ræðuligum korum
Tær útlendsku kvinnurnar og børnini í Al-Hol-leguni liva í serstakliga truplum korum. Svongd og sjúka eru allastaðni, og illgrunin um, at tú ert ein ISIL-familja, kann vera lívshættisligur. Í fjør metti Politiets Efterretningstjeneste í Danmark, at umleið 30 børn í flóttafólkalegum í Sýria annaðhvørt eru donsk ella hava tilknýti til Danmarkar.
Korini í flóttafólkalegunum eru so ræðulig, at kvinnurnar og børnini koma í lívsvanda, skulu tey búleikast har leingi afturat. Danski uttanríkisráðharrin metir støðuna hjá børnunum at vera hættisliga, og at tey kunnu fáa álvarsligt mein. Har tróta grundleggjandi neyðsynjartænastur sum reint vatn, matur og læknahjálp, og reinførisviðurskiftini eru út av lagi vánalig.
Danmark sleppir sær undan síni skyldu – vit skulu ikki revsa børn fyri gerðirnar hjá foreldrunum!
Danmark hevur longu slept børnunum upp á fjall, við tað at tey ikki longu er tikin heim. Og tað, sum frammanundan var ringt, er nú bara versnað. Talan er um børn í aldrinum 0-14 ár. Tey er ósek og kunnu ikki lastast fyri gerðirnar hjá foreldrunum.
Barnasáttmálin hjá ST og aðrar ásetingar áleggja Danmark at gera tað, sum krevst til at tryggja trygdina og rættindini hjá barninum – og soleiðis, at varðað verður um tørvin hjá barninum á bestan hátt. Men hjá donsku stjórnini tykist tað at hava størri týdning at forða mammunum at sleppa heim til Danmarkar enn at bjarga børnunum.
Hetta hóast bæði ST og aðrir hjálpar- og mannarættindafelagsskapir hava lagt øllum tjóðum dýran við at taka sær av sínum borgarum, sum sita fastir í Sýria – og serliga børnunum.
Tíðin rennur undan. Enn hava vit møguleika at bjarga børnunum, men vandi er fyri, at møguleikin gleppur okkum av hondum.
Okkara áheitan
Vit krevja, at danska stjórnin:
- tekur tey donsku børnini, sum sita føst í Al-Hol- ella Al-Roj-leguni í Sýria, heim til Danmarkar skjótast gjørligt,
- tryggjar, at børnini ikki verða løstað uppaftur meira sálarliga við at verða skild frá mammuni,
- tekur børnini og mammurnar heim – eftir tað kunnu myndugleikarnir meta um, um tað gagnar barninum at verða skilt frá mammuni – og
- letur kvinnurnar koma fyri rættin í Danmark, um tær eru undir illgruna fyri at eiga lut í krígsbrotsverkum ella yvirgangi.
Undirskriftirnar verða sendar Mette Frederiksen, forsætisráðharra, skjótast gjørligt.
Spurningar og svar
Islamskur statur hevur framt andstyggilig brotsverk. Eiga mammurnar ikki at verða revsaðar, um tær eiga lut í hesum?
Øll, sum onkursvegna eiga lut í krígsbrotsverkum ella yvirgangi ella á annan hátt hava stuðlað ISIL, skulu lógsøkjast. Tó ber ikki til í dag at avgreiða slíkan rættargang í tí partinum av Sýria, sum sýrisk-kurdisk herlið hava ræði á, tí hesi herliðini hava hvørki myndugleika ella skipanir til hetta. Møguleikin fyri einum altjóða dómstóli hevur verið havdur á lofti, men einki bendir á, at ein slíkur gerst til veruleika í bræði.
Tað kann als ikki góðtakast, at danska stjórnin letur børn vera fyri ómenniskjansligari viðgerð, tí at mammurnar eru undir illgruna fyri brotsverk. Tó ber til at lata mammurnar koma fyri ein dómstól í Danmark.
Danska stjórnin rættvísger avgerðina við, at kvinnurnar eru vorðnar víðgongdar og tí eru vorðnar ein trygdarhóttan. Vigar danska ríkistrygdin ikki meira?
Talan er um danskar borgarar, t.e. fólk, sum hava rætt til at vera í Danmark. Halda myndugleikarnir, at hesir borgararnir hava framt brotsverk, skulu teir lata teir koma fyri ein dómstól í rættvísum rættargangi, har ið teir sleppa at svara fyri sínum gerðum, men eisini at siga sína útgávu av søguni. Danska stjórnin kann ikki loyva sær at dómfella danskar borgarar, áðrenn teir hava havt møguleika at verja seg fyri ákærunum. Uppaftur minni kann hon loyva sær at revsa børn fyri tað, sum mammurnar eru undir illgruna fyri at hava gjørt.
Hava kvinnurnar ikki sjálvar skyldina? Tær kundu bara latið vera við at blandað seg upp í krígsgerðir.
Amnesty er púra samt í, at kvinnur, sum eru farnar til Sýria fyri at fara upp í ISIL, hava framt eina andstyggiliga og revsiverda gerð, sum tær eiga at verða lógsøktar fyri. Men hetta rættvísger ikki, at politikararnir, sum hava ábyrgdina, ikki taka tær heim. Serliga ikki, tá ið talan er um tey óseku børnini hjá kvinnunum. Børnini skulu ikki bøta fyri brotsverkini hjá foreldrunum, og mammurnar kunnu verða lógsøktar í Danmark.


text:
Verkætlanarbólkurin
Ein verkætlanarbólkur fór til verka í apríl 2015, og sum liður í arbeiðinum hevur verkætlanarbólkurin havt verkstovur, samrøður og ráðførslur við viðkomandi áhugapartar – bæði KT-veitarar, stovnar og kommunur og umboð fyri vinnuna. Royndir úr øðrum londum hava verið gagnnyttar, m.a. luttóku serfrøðingar úr Estlandi og altjóða serfrøðingar, sum hava hjálpt smátjóðum við talgildingarstrategium. Estland verður roknað millum fremstu lond í heiminum innan talgilding av almennum tænastum. Eisini hava fólk frá Fróðskaparsetrinum, stovnum, kommunum og vinnuni tikið lut í arbeiðinum.
Í verkætlanarbólkinum hava verið:
Dánjal Pauli Haraldsen, sjálvstøður ráðgevi, verkætlanarleiðari
Ólavur Brimnes, deildarleiðari á TAKS, leiðari fyri undirverkætlanini “Talgildar Tænastur”
Ann Damgaard, sjálvstøður KT-ráðgevi, leiðari fyri undirverkætlanini “Talgildur Samleiki”
Ólavur Ellefsen, stjóri í Tökni og formaður í KT-felagnum, leiðari fyri undirverkætlanini “KT-arkitekturur og grunddáta”
Lilly D. Hanssen, projektleiðari á KT-Landsins, leiðari fyri “KT í tí almenna”
Oyvindur av Skarði, fulltrúi í Vinnumálaráðnum
Jóanna Djurhuus, løgfrøðiligur ráðgevi í Fíggjarmálaráðnum
Johannes Pauli Poulsen, fultrúi í Fíggjarmálaráðnum
Mortan Simonsen, ráðgevi í Fíggjarmálaráðnum
Páll Nolsøe, kunningarráðgevi á Løgmansskrivstovuni
Cecilia í Køk, skrivari í fíggjarmálaráðnum
Í stýrisbólkinum fyri verkætlanini eru: Bjørgfríð Ludvig, aðalstjóri í Vinnumálaráðnum, Bjarni A. Bjarnason, aðalstjóri í Fíggjarmálaráðnum, Marjun Hanusardóttir, løgmansstjóri, Leif Abrahamsen, stjóri á Gjaldstovuni, Nicolai M. Balle, deildarstjóri í KT landsins, Ólavur Ellefsen, formaður í KT-felagnum (umboð fyri Vinnuhúsið), Eyðun Christiansen, stjóri í Kommunufelagnum, og Petur Mittún, deildarleiðari hjá Tórshavnar Kommunu.
Verkætlanarbygnaður:
Umframt verkætlanarbólkin hava hesi hava verið við í arbeiðinum:
Talgildar tænastur: Durita Tausen, Gjaldstovan og Rókur Tummasarson, Tórshavnar kommuna.
Talgildi Samleiki: Petur Mittún, Tórshavnar kommuna, Frankie Jensen, Almannaverkið og Bárður Háskor, ráðgevi.
KT arktitektur og grunddata: Hans Blaasvær, KT-húsið og Yngvi S. Guttesen, Nema.
Myndugleiki og bygnaður: Nicolai M. Balle, KT landsins, Birgir av Steinum, KT landsins, Morten Meyerhoff Nielsen, ráðgevi.
Hesir áhugabólkar, stovnar og fyritøkur hava luttikið í arbeiðinum:
Heilsumálaráðið, Mentamálaráðið, TAKS, Nám, Studni, Vørn, Akstovan, Heilsufrøðiliga Starvsstovan, Landssjúkrahúsið, Klaksvíkar Sjúkrahús, Suðuroyar Sjúkrahús, Apoteksverkið, Almannaverkið, Skrásetingin Føroya, Umhvørvisstovan, Heilsutrygd, Strandfaraskip Landsins, Hagstovan, Tórshavn kommuna, SEV, umboð fyri útjarðaran, KT-vinnan, POSTA, Føroya Tele, Landsfólkayvirlitið, ALS, Trygdargrunninurin, Vinnustovnurin, Fiskimálaráðið, KT-landsins, Gjaldstovan, Runavíkar kommuna, Kommunufelagið, Landsskjalasavnið, Dátueftirlitið, Elektron, Formula, Nema, EGA – E-Governance Academy (Estland), RIA - Estonian Information System Authority, Cybernetica AS (Estland), Digital Styrelsen (Danmark), Statens IT (Danmark), Dr. Jon Thorhallsson - Internal Revenue Advisor (Ísland), Brúkararáðið hjá Landsnet, IRF, Magn, Effo, Trygd, LÍV, Tryggingarfelagið Føroyar, Bank Nordik, Eik, Kringvarp Føroyar, Búnaðarstovan, Sjóvinnustýrið og Fróðskaparsetur Føroya.


text:
Guatemala
Lýðveldið Guatemala er eitt land í Miðamerika. Í norðri hevur Guatemala mark við Meksiko og Belis , í eystri við Honduras, og í suðri við El Salvador. Høvuðsmálið í Guatemala spanskt. Høvuðsstaðurin í Guatemala eitur Guatemalabýur. Avtoftaðir býir úr stórtíð Mayaríkisins og katólskar kirkjur í sponskum sniði bera boð um, at mentanin í Guatemala er fjølbroytt. Helmingurin av fólkinum nú á døgum er ættaður frá mayaindiánunum, og flestu teirra búgva í bygdum í hálendinum. Hin helmingurin er lutvíst indiánskur, lutvíst spanskur. Mangir mayaindiánar arbeiða hjá ríkum góðseigarum, sum dyrka kaffi, sukur og bananir, sum er týdningarmesta útflutningsvøra í landinum. Guatemala flytur eisini út nýhentaðar blómur, mest rósur, ið verða dyrkaðar í dølunum við Antigua. Flestu fólk í Guatemala eru rómversk katólsk, ið var átrúnaðurin, sum spaniamenn bóru við sær, tá ið teir komu hagar í 15. øld. Alt fleiri fólk taka nú við protestantiskari trúgv, men fólkið hevur eisini aðra gudsdýrkan, ið hevur røtur aftur í gamla mayaindiánska trúgv. Skrúðgongan í Antigua er eitt av hátíðarhaldunum í halgu vikuni. Í Sankta Tomaskirkju verður biðið bæði til katólsk halgimenni og gamlar indiánskar gudar.
Ferðavinnan er tann vinna, sum veksur skjótast í Guatemala. Á hvørjum ári koma stívliga hálv millión fólk til landið at síggja gomlu mayabýirnar. Tempultoftirnar av mikla mayabýnum Tikal eru í einum stórum tropuskógi. Enn veit eingin, hví fólkið brádliga fór úr býnum fyri um 1000 árum síðan. Mangir mayaindiánar í Guatemala eiga smáar jarðarteigar, har teir dyrka mais, bønir, grasker og frukt. Tey, ið búgva avsíðis, ganga langan veg at selja grøði sína. Á marknaðinum verða eisini seldar blómur og handgjørdar vørur og ymsir lutir, ið handvei karar hava gjørt, t.d. leirvørur og kurvar. Liljur og rósur, nelikar og gladiólir verða dyrkaðar í dølunum. Tað mesta verður selt til USA. Konurnar á bygd ganga í øklasíðum skjúrti, sum tær sjálvar veva. Mynstrini eru fleiri hundrað ára gomul. Veving er gamalt handverk. Vovið verður við litføgrum tógvi og tráði, og somu mynstur eru gingin í arv ætt eftir ætt. Fleiri enn 300 ymisk mynstur eru, sum øll hava sína serligu søgu. Vevkonurnar nýta einfaldar vevar, sum eru lættir at taka við sær, tá ið tær flyta úr einum staði í annan. Mayafólkið má alsamt stríðast til tess at lívbjargað sær, og mong hava tolt nógv og eru dripin, tá ið tey hava roynt at hildið fast um sín gamla lívshátt. Ringast var fyrst í 1980-árunum, tá ið hernaðarstýrið, sum tá var, setti sær fyri at týna mayafólkið. Eini 60.000 fólk flýddu til Meksiko og hava livað har í flóttafólkalegum. Nú flyta tey heim aftur til Guatemala, men viðurskifti teirra eru óviss, og mesta jørðin er tikin frá teimum.
Í Guatemalabýi gerast alt fleiri gøtubørn. Tað eru børn, sum eru farin heiman undan neyð og fátækadømi. Á gøtunum lívbjarga tey sær; tey stjala, bidda og selja tað, tey finna á ruskdungum. Mannarættindafelagsskapir, t.d. Amnesty International, eru nú farnir at arbeiða fyri at bøta um viðurskftini hjá hesum børnum.


text:
Spottan ímóti Heilagum Anda er ein tilvita og endalig gerð, sum menniskju fyrst verða sek í, tá ið tey velja lygnina og eru vorðin immun fyri sannleikanum. Spottan ímóti Heilagum Anda er altso ikki nakað, sum ein av óvart kemur at gera ella siga.
Og hann kemur heim, og aftur kemur ein mannfjøld saman, so at teir ikki kundu so mikið sum fáa matnáðir. Og tá ið hansara egnu húsfólk hoyrdu hetta, fóru tey út at taka hann, tí at tey søgdu: »Hann hevur mist vitið!« Og hinir skriftlærdu, sum vóru komnir oman frá Jerúsalem, søgdu: »Beelsebul er í honum!« og »Tað er við høvdinga hinna illu andanna hann rekur út illar andar.« Og hann kallaði teir til sín og segði til teirra í líknilsum: »Hvussu kann Sátan reka út Sátan? Og um eitt ríki er komið í ósemju við seg sjálvt, tá kann tað ríkið ikki standa við; og um eitt hús er komið í ósemju við seg sjálvt, tá man tað húsið ikki kunna standa við. Og um Sátan hevur sett seg upp ímóti sær sjálvum og er komin í ósemju við seg sjálvan, tá kann hann ikki standa við, men hann er fyri ongum. Men eingin kann fara inn í húsini hjá hinum sterka og ræna ognarlutir hansara, uttan hann fyrst bindur hin sterka, og tá kann hann ræna hús hansara. Sanniliga sigi eg tykkum: Allar syndir skulu verða mannabørnunum fyrigivnar og allar spottanir, hvussu stórliga tey so munnu spotta; men tann, sum talar við spotti ímóti heilagum anda, fær onga fyrigeving um allar ævir; men hann skal vera sekur í æviligari synd.« Tí at teir søgdu: »Ein óreinur andi er í honum.« (Mark 3,20-30).
Inngangur
Fyri at skilja Mark 3,20-30 hjálpir tað at hyggja eftir samanhanginum. Mark 3 byrjar við, at Jesus grøðir ein mann, sum hevði eina visna hond (v. 1–6). Frá v. 7–12 lesa vit um, at Jesus grøðir aðrar sjúkur. Í v. 11 lesa vit eisini: ”Og hinir óreinu andarnir fullu til jarðar fyri honum, tá ið teir bóru eyga við hann, og rópaðu og søgdu: ”Tú ert sonur Guðs!”” Eftir hetta lesa vit, hvussu Jesus velur sær tólv lærusveinar (v. 13-19). Jesu undurgerðir fáa fólk til at savnast um hann (v. 20). Hansara egna familja heldur, at hann hevur mist vitið, og tey vilja taka hann við sær heim (v. 21). Men áðrenn tey náa tað, koma hinir skriftlærdu og ákæra hann og siga: ”Beelsibul er í honum” og: ”Tað er við høvdinga hinna illu andanna hann rekur út illar andar” (v. 22). Frá v. 23-29 lesa vit síðani, hvussu Jesus svarar teirra ákæru.
Jesus byrjar við at seta teimum ein avklárandi spurning: ”Hvussu kann Sátan reka út Sátan?” (v. 23b). Hetta lýsir hann síðani við nøkrum myndum. Fyrst brúkar hann eitt ríki sum eina mynd og staðfestir, at ”...um eitt ríki er komið í ósemju við seg sjálvt, tá kann tað ríkið ikki standa við“ (v. 24). Hareftir brúkar hann eitt hús sum eina mynd og staðfestir, at ”...um eitt hús er komið í ósemju við seg sjálvt, tá man tað húsið ikki kunna standa við” (v. 25). Hesar myndirnar verða síðani førdar yvir á Sátan: ”Og um Sátan hevur sett seg upp ímóti sær sjálvum og er komin í ósemju við seg sjálvan, tá kann hann ikki standa við, men hann er fyri ongum” (v. 26). Í v. 27 kemur Jesus aftur við einari mynd. Hesa ferð brúkar hann myndina um húsini hjá hinum sterka: ”Men eingin kann fara inn í húsini hjá hinum sterka og ræna ognarlutir hansara, uttan hann fyrst bindur hin sterka, og tá kann hann ræna hús hansara” (v. 27). Í v. 28-29 verður spurningurin um spottan ímóti Heilagum Anda síðani viðgjørdur: ”Sanniliga sigi eg tykkum: Allar syndir skulu verða mannabørnunum fyrigivnar og allar spottanir, hvussu stórliga tey so munnu spotta; men tann, sum talar við spotti ímóti heilagum anda, fær onga fyrigeving um allar ævir; men hann skal vera sekur í æviligari synd.” Og v. 30 kemur síðani sum ein forklárandi viðmerking: ”Tí at teir søgdu: ”Ein óreinur andi er í honum.””
Beelsebul
Mark 3,22: Tá ið hinir skriftlærdu ákæra Jesus og siga, at Beelsebul er í honum, tá siga teir í roynd og veru, at Jesus er sjálvur settur av Beelsebul (sí eisini 3,30; 5,15; 7,25; 9,17). Beelsebul verður fyrst og fremst settur í samband við høvdinga hinna illu andanna og síðani við Sátan (v. 23). Tá ið hinir skriftlærdu siga, at Jesus er settur av Beelsebul, tá skal hetta skiljast á tann hátt, at Jesus rekur illar andar út við Beelsebul. Tann seinna ákæran hjá hinum skriftlærdu er, at Jesus rekur illar andar út við høvdinga hinna illu andanna. Tað, at Jesus rekur illar andar út við høvdinga hinna illu andanna er sambært hinum skriftlærdu ein fylgja av, at Jesus er settur av Beelsebul. Sostatt brúkar Jesus Beelsebul (Sátan) sum eitt amboð, tá ið hann rekur út hinar illu andarnar. Heimur teirra illu andanna er bygdur upp soleiðis, at Sátan er høvdingin, sum hevur afturat sær ein heilan her av lýdnum illum andum. Hinir skriftlærdu nokta ikki, at Jesus rekur út illar andar, men teir halda kortini uppá, at hann ger tað við Sátans hjálp.
Hvussu kann Sátan reka út Sátan?
Mark 3,23: Her byrjar Jesu svar uppá ákæruna hjá hinum skriftlærdu. Jesus spyr: “Hvussu kann Sátan reka út Sátan?” Vi hesum spurningi orðar Jesus ákæruna hjá hinum skriftlærdu á ein annan hátt og peikar harvið á, hvussu heilt burtur við ákæran hjá teimum í grundini er. Hetta verður síðani eisini útgreinað í v. 24 og 25. Í umformuleringini hjá Jesusi er Beelsebul samlíkur við hinar illu andarnar: “Hvussu kann Sátan reka út Sátan?” Soleiðis peikar Jesus á tað ógjørliga í teirra ákæru, tí um Sátan rak út illar andar, tá hevði hann eisini oyðilagt seg sjálvan. Tað er eisini hetta, sum v. 24-26 undirstrikar.
Jesus rænir Sátans hús
Meðan fyrsti partur av Jesu svari (v. 23-26) peikar á, hvussu heilt burtur við ákæran er, so peikar seinni partur av Jesu svari (v. 27) á, at tað veruliga snýr seg um at sigra á Sátani, tá ið talan er um at reka út illar andar. ”Hin sterki” er ein mynd uppá Sátan. ”Húsini” er ein mynd uppá umráðið, sum hann ræður yvir, tvs. hansara ríki (sí t.d. Matt 12,26). Myndatalan undirstrikar trý ting viðvíkjandi Sátans ríki: 1) Tað er eitt avmarkað umráði. 2) Tað verður hildið uppi við einari stýrandi megi. 3) Tað inniheldur sett menniskju, sum Sátan valdar yvir. “Hús hansara” sipar til, at tað er Sátan, sum heldur húsinum uppi. Tá ið talan er um at ræna ognarlutirnar hjá hinum sterka, tá merkir hetta sostatt, at talan er um, at menniskju, sum eru sett av illum andum, verða gjørd fræls frá Sátans megi, tá ið hinir illu andarnir verða riknir út, og tey verða førd yvir í Jesu ríki. Sambært v. 27 kann ránið fyrst henda, tá ið hin sterki er bundin. Sambært Nýggja Testamenti varð ein endaligur sigur vunnin yvir Sátan, tá ið Jesus doyði á krossinum (Jóh 12,31; 16,11 og Kol 2,15). Og krossardeyðin hevði eina langtíðar ávirkan bæði aftureftir og frameftir í tíð. Tað er altso vegna hin komandi krossardeyðan, at Jesus eisini í hesi løtu rekur illar andar út og harvið rænir Sátans hús.
Jesu ávaring
Mark 3,28: Hin triðji parturin av Jesu svari til ákæruna hjá hinum skriftlærdu er ein ávaring ímóti at spotta Heilagan Anda. Jesus byrjar við at siga: ”Sanniliga sigi eg tykkum.” Her er talan um eina orðing, sum undirstrikar sannleikan í tí, sum verður sagt. ”Allar” sipar til, at ein og hvør synd og spottan skal verða fyrigivin. Gud vil altso gjarna fyrigeva øllum menniskjum teirra syndir. Her er talan um allar syndir, tvs. eitt og hvørt brot á Guds lóg og eina og hvørja spottan ímóti Gudi. Fortreytin fyri hesa fyrigevingina er, at menniskju vilja taka ímóti henni við trúgv.
Spottanin hindrar umvendingini
Mark 3,29: ”men tann, sum talar við spotti ímóti heilagum anda” sipar til eitt undantak. Tað er eitt, sum ikki verður fyrigivið, og tað er spottan ímóti Heilagum Anda. Men hvat er so spottan ímóti Heilagum Anda? Og hvat er tað, sum ger júst hesa spottan til nakað serligt? Tað serliga við hesi spottan er ikki, at Heilagur Andi er á einum hægri støði, forstaði á tann hátt, at syndir ímóti menniskjum kunnu fyrigevast, men ikki synd ímóti Heilagum Anda. Hetta er ikki meiningin, tí at Heilagur Andi er guddómligur. Og vit hava jú sæð, at allar syndir og spottanir ímóti Gudi kunnu verða fyrigivnar. Tað serliga við hesi spottan er heldur ikki, at talan er um eina heilt serliga synd, sum ikki kann verða fyrigivin, tí at hon er meira álvarsom enn aðrar. Tað er akkurát líka álvarsamt at spotta bæði Gud og Heilagan Anda. Spottan ímóti Heilagum Anda sipar harafturímóti til tað, at menniskju standa ímóti Guds frelsandi virksemi. Tað er jú Heilagur Andi, sum virkar umvendingina hjá menniskjum. Jesus hevur goldið bótina fyri allar heimsins syndir – eisini spottan ímóti Heilagum Anda -, men henda spottan er tó eitt undantak, tí at hon hindrar umvendingini. Um ein kallar Guds anda fyri Sátans anda, tá er umvending ikki longur gjørlig fyri ein, tí tá sleppur Heilagur Andi jú ikki at leiða ein til frelsu.
Endi
Mark 3,30: Markus kemur her við einari forklarandi viðmerking. Hinir skriftlærdu ákærdu Jesus fyri at vera settan av Beelsibul (”Beelsebul er í honum!”). Í hesum føri liggur spottanin ímóti Heilagum Anda í eini reingjan av sannleikanum: Guds andi verður kallaður Sátans andi.
Spottan ímóti Heilagum Anda er ein tilvita og endalig gerð, sum menniskju fyrst verða sek í, tá ið tey velja lygnina og eru vorðin immun fyri sannleikanum. Spottan ímóti Heilagum Anda er altso ikki nakað, sum ein av óvart kemur at gera ella siga. Harafturímóti er talan um eina tilvitaða og avgjørda áskoðan, har ið sannleikin er gjørdur um til lygn. Spottanin hjá hinum skriftlærdu er eitt tekin uppá teirra herðing og uppá, at allur longsul eftir Gudi er burtur. Tess vegna kann man eisini vera vísur í, at øll tey, sum óttast fyri at hava gjørt hesa syndina, veruliga ikki hava gjørt hana. Óttin er jú eitt tekin uppá, at ein ikki hevur hert sítt hjarta og at ein veruliga leingist eftir Gudi.
Keldur
Kjær, Torben. 1991. Markus-Evangeliet. København: Credo Forlag
Kaiser, Walter C Jr. 1996. Hard Sayings of the Bible. Downers Grove, Illinois: InterVarsity Press
Alnót


text:
Lestur úr Gamla testamenti: 2 Sám 11,26-12,1-7a
Evangelium: Luk 6,36-42
“Tú ert maðurin”, segði Nátan við Dávid. Hann var farin við konuni hjá Uria og hevði syrgt fyri, at Uria doyði í bardaga. Gud sendi Nátan til Dávid fyri at avdúka hann, tí at hann var sekur í sera álvarsamari synd. Men Dávid tóktist kortini at vera blindur yvir fyri síni egnu synd. Hann dømdi og fordømdi onnur, t.d. Uria og tann ríka mannin í søguni hjá Nátan. “So satt sum Harrin livir, eigur tann maður at láta lív, ið tílíkt hevur gjørt!” segði Dávid. Men lívið hjá Dávid varð vent á høvdið, tá ið Nátan segði við hann: “Tú ert maðurin.” Áður vóru eyguni hjá Dávid vend ímóti øllum øðrum enn sær sjálvum, men nú sá hann brádliga tann syrgiliga sannleikan. Hann var maðurin, sum var sekur! Hann var maðurin, sum hevði syndað móti Gudi!
Men tá ið vit t.d. lesa Ápostlasøguna, so síggja vit kortini, at júst hesin maðurin, hesin syndarin, verður lýstur sum ein maður eftir Guds egna hjarta (Áps 13,22). Hvussu ber tað til? Jú, tað ber til, tí at Gud kennir hjørtuni. Hann sær okkara hjørtu og veit, um tey eru rætt stillaði yvir fyri honum. Og júst hetta var hóast alt eisini galdandi fyri Dávid. Hann lat seg døma av Gudi og játtaði síðani sína synd. Hetta síggja vit eisini, um vit lesa eitt sindur víðari í tekstinum frá Gamla testamenti: “Tá segði Dávid við Nátan: ‘Eg havi syndað móti Harranum.’ Og Nátan segði við Dávid: ‘Harrin hevur eisini fyrigivið tær synd tína…’” (2 Sám 12,13). Í Sl 51 sleppa vit eisini at kaga inn í hjartað sjá sjálvum Dávidi. Hann biðjur til Gud og sigur:
Náða meg! Tváa meg! Reinsa meg! Eina móti tær eg havi syndað! Strika út mínar misgerðir! Skapa, Gud, mær hjarta reint! Tú vrakar ei eitt brotið og sundurfarið hjarta!
Og hesini maðurin, sum bað Gud um at skapa honum eitt reint hjarta, og sum sjálvur hevði eitt brotið og sundurfarið hjarta, hesin maðurin var ein maður eftir Guds egna hjarta! Hví? Jú, tí hann hevði lært, at hjartað er svikafult fram um alt annað (Jer 17,9). Og soleiðis hevði hann eisini lært at biðja bønina: “Kanna meg, Guð, og kenn mítt hjarta, rannsaka meg og kenn mína hugsan! Vita, um eg gangi á glatunarvegi og leið meg hin æviga vegin!” (Sl 139,23-24). Um Dávid ikki hevði eitt brotið og sundurfarið hjarta, so hevði hann ongatíð kunna skrivað Sl 51, og sostatt hevði hann heldur ikki kunna hjálpt øllum teimum menniskjunum, sum upp ígjøgnum tíðina hava funnið troyst og styrki í júst tí, sum hann skrivaði í Sl 51. Søgan um Dávid hjálpir okkum at skilja evangeliið til henda dagin. Tað snýr seg nevniliga um hjartað. Hava tú og eg brotin og sundurfarin hjørtu líkasum Dávid? Ella halda vit ikki, at vit hava brúk fyri at biðja bønina: “Skapa, Guð, mær hjarta reint”?
Hvussu verða vit miskunnsom? Hvussu læra vit at umbera hvør øðrum? Hvussu læra vit at geva? Hetta er tað, sum Jesus sigur, at vit skulu gera, men hvussu læra vit tað. Eitt er so heilt vist, og tað er, at vit læra tað ikki við at sláa nevan í borið og siga: Nú skal tað vera! Nú skal eg vera miskunnsamur og umberandi! Men hvussu læra vit tað so? Jú, vit læra tað við at møta tí í okkara egna lívi. Jóhannes ápostul sigur tað einastaðni soleiðis, stutt og greitt: “Vit elska, tí at hann elskaði okkum fyrst” (1 Jóh 4,19). Vit læra miskunnsemi við at møta miskunnsemi. Vit læra at umbera við at fáa umbering. Vit læra at geva við at fáa. Og hetta var akkurát tað, sum Dávid lærdi. Hann var ein syndasekur maður, men møtti kortini náði omaná náði hjá Gudi. Og tað er júst henda óendaliga náðin, sum broytti hjarta hjá Dávidi einaferð og sum helt á við at broyta hansara hjarta ígjøgnum alt lívið. Náðin broytti hann, og náðin broytir eisini teg og meg, tí at tá ið vit fáa náði í okkara egna lívi, tá læra vit eisini at vísa øðrum ta somu náðina, sum vit sjálvi hava fingið.
“Dømið ikki, tá skulu tit ikki verða dømd. Og fordømið ikki, tá skulu tit ikki verða fordømd” (37). Hesi orðini tykjast at veita kristnum trupulleikar og heiminum ein lætta, tí at við orðunum “dømið ikki” hevur heimurin nevniliga eina “bíbilska” orsøk til at afturvísa allari talu um synd. Hetta ger tað sjálvandi sera trupult fyri kristin at boða evangeliið til ein syndafalnan heim. Men hetta kemst av, at orðið verður misskilt. Dómur sipar her til hetta at brúka Guds orð til at døma onnur, uttan at tað fyrst og fremst hevur fingið høvið til at døma okkum sjálvi og soleiðis eisini leiða okkum inn í felagsskapin við Gud. Tá ið vit brúka Guds orð sum ein mátistokk av øðrum, uttan at tað fyrst og fremst sleppur at døma og avdúka okkum sjálvi, tá verða okkara hjørtu hørð, og vit verða fordømandi yvirfyri øðrum. Men hetta ávarar Jesus okkum ímóti, tá ið hann sigur: “Dømið ikki, tá skulu tit ikki verða dømd. Fordømið ikki, tá skulu tit ikki verða fordømd.” Jesus ávarar okkum ímóti eini hyklandi fordøming av feilunum hjá øðrum trúgvandi menniskjum. Talan er um hykl, tí at tann, sum er fordømandi, er sekur í nógv størri synd, enn tann, sum hann fellir dóm yvir, og tí kemur hin fordømandi persónurin eisini at møta síni egnu fordøming á dómadegi. Okkara fordøming av øðrum kemur altso at raka okkum sjálvi sum ein boomerang á dómadegi. Tað er altso ein sera álvarsom ávaring, ið Jesus kemur við í dagsins teksti. Um ein kristin fellir ein harðan og miskunnarleysan dóm yvir feilirnar hjá øðrum trúgvandi, tá kemur hesin eisini sjálvur at møta sínum egna harða og miskunnarleysa dómi á dómadegi. Gud vendir altso okkara egna dóm ímóti okkum sjálvum. Ella sum vit hava hoyrt tað verið lisið: “tí at við tí máli, sum tit mála, skal tykkum aftur verða mált” (38). Hetta er eisini tað sama, sum vit hava sæð viðvíkjandi Dávid og Nátan. Gud vendi dómin hjá Dávid ímóti honum sjálvum, tá ið hann segði við hann: “Tú ert maðurin.” Tað ræður altso um, at Guds orð fyrst og fremst má sleppa at døma okkum sjálvi. Tástani síggja vit nevniliga meira synd hjá okkum sjálvum, enn hjá øllum øðrum, og tá gerðast vit meira skikkaði til at hjálpa øðrum viðvíkjandi syndini og trúnni á syndanna fyrigeving. Hetta er eisini tað, sum líknilsið hjá Jesusi sipar til. Vit mugu fyrst taka bjálkan út úr okkara egnu eygum, áðrenn vit fara undir at taka flísina út úr eygunum hjá okkara næsta. Ella vit kunnu kanska siga tað soleiðis: Døm ikki onnur, áðrenn tú hevur dømt teg sjálvan fyrst. Soleiðis verða vit bjargaði frá einum hørðum og fordømandi hjarta. Tá ið vit lata Guds orð avdúka okkum, og vit síggja og játta okkara egnu synd, tá hava vit betur sjón fyri, hvussu vit kunnu hjálpa okkara kristnu vinum við teirra feilum. Men tá er talan ikki um eina kalda og miskunnarleysa fordøming, men um kærleikans dóm og umsorgan millum javnstillað systkin í Harranum. Tað er so nakað heilt annað!
Líkasum Dávid mugu vit eisini fyrst sleppa at hoyra orðini: “Tú ert maðurin”. Soleiðis fáa vit eisini brotin og sundurfarin hjørtu, og ikki fyrr enn tá eru vit veruliga klár til at hjálpa øðrum hjørtum. Bjálkin má altso fyrst út úr okkara egna eyga, áðrenn vit fara í holt við flísina í eyganum hjá okkara næsta. Annars síggja vit einki og kunnu sostatt heldur ikki hjálpa næstanum við flísini í eyganum. Tá leiðir blindur blindan, og endin er, at báðir falla í veitina. Vit vita øll, hvussu viðkvæmt eygað er. Bara fingurin nemur við eygað, so letist tað aftur av sær sjálvum. Ein nýtist altso at vera sera róligur, tolin og følin, tá ið tú skalt taka eina flís úr eyganum hjá onkrum øðrum. Um hetta er so viðvíkjandi eyganum, hvussu mikið meir er hetta tá ikki eisini galdandi viðvíkjandi sálini hjá einari aðrari menniskju? Hvussu kunnu vit hjálpa øðrum við at sleppa av við flísina í teirra andligu eygum? Her er tað bara eitt, ið kann hjálpa okkum, nevniliga eyðmýkt. Sum sagt mugu vit fyrst sjálvi hava hoyrt orðini: “Tú ert maðurin” ella: “Tú ert kvinnan”. Ikki fyrr enn vit sjálvi hava sæð okkara egnu synd, hoyrt dómin yvir hana og upplivað Guds stóru náði til syndarar, tástani eru vit klár til at hjálpa næstanum við flísini í eyganum. Tá døma og fordøma vit nevniliga ikki næstan fyri flísina í eyganum, tí at vit hava jú sæð bjálkan í okkara egnu eygum, og at Gud kortini hevur sýnt okkum náði. Ein hevur orðað tað soleiðis:
Tú kanst ikki vera ein andligur eygnalækni, fyrr enn tú sjálvur sært væl. Tá ið vit síggja okkum sjálvi og eru sluppin av við henda bjálkan og hava dømt og fordømt okkum sjálvi og eru í hesi eyðmjúku, samkennandi, samhugaðu, blíðu, umberandi støðu, tástani eru vit til reiðar at tala sannleikan í kærleika til ein annan og soleiðis eisini veita honum hjálp.
Ella sum Søren Kierkegaard sigur, og tað vil eg enda við:
Øll sonn hjálp byrjar við eyðmýkt. Hjálparin má fyrst eyðmýkja seg undir honum, sum hann vil hjálpa og harvið skilja, at tað at hjálpa ikki er at valda men at tæna.


text:
Úr Vespuni. Djóni Nolsøe Joensen hugleiður.
Tá ið Ib Haurits, Niklas Foldbo o.o í 1957 og Petur Christian Rasmussen, Kári Olsen o.o í 1965 vóru við til at stovna ávíkavist NSÍ og Skála sum fótbóltsfeløg, hava tey øll eisini óivað havt tað í kvittanum, at geva fólkunum á staðnum nakað at standa saman um. Nakað at vera ein partur av og vera stoltur av.
Fyri flest okkara kennist tað væl, at vera partur av einum felagsskapi. NSÍ hevur um nakað verið ímyndin av hesum síðani 57` og sanniliga verið viðvirkandi orsøk til, at fólk eru fallin so væl til her á staðnum.
Nærum øll á Runavíkar leiðini hava havt okkurt við NSÍ at gera. Hesi hava gjøgnum árini givið sítt íkast til felagið og fleiri gera tað enn. Tað verið seg gjøgnum sjálvboðið arbeiði av ymiskum slag, nevndararbeiði, innkrevjing, lutaseðlasølu o.s.fr. Hetta má ikki undirmetast og er av alstórum týdningi fyri at felagið koyrir sum tað skal.
Vit eru mong sum hava fingið so nógv gjøgnum okkara ár í felagnum NSÍ og sum vit eiga at vera takksom fyri og seta stóran prís uppá. Vit hava m.a. fingið góða venjing og frálæru, dystir, nógvar góðar vinir, ógloymandi ferðir bæði innan- og uttanlands og síðst, men ikki minst ein felags samleika sum RUNAVÍSJINGUR;-)
Vit eiga tí øll, í tann mun tað ber til, glað at geva aftur til felagið so ella so. Tað er, eftir mínum tykki, heilt einfalt, okkara skylda.
Mótstøðuliðið ídag er fari frá eini meiri defensivari tilgongd til spælið seinastu árini, til meiri álopskendan fótbólt. Hetta er at gleðast um og er helst munandi hugaligari hjá bæði leikarunum hjá teimum og ikki minst hjá áskoðarunum at hyggja at.
Skála hevur javnt góðar leikarar á øllum plássum og eina blanding av ungum framstormandi talentum og meiri garvaðargarpar. Liðið eigur undir ongum umstøðum at undirmetast. Hagtølini vísa, at Skála ofta hevur verið NSÍ ein herskin biti.
Okkara lið hevur eftir eina heldur trilvandi byrjan, funnið stevið. Við einum sterkum venjaratoymi og evnaríkum leikarahópi virkar tað sum, at menn hava fata hvussu íslendski venjarin ynskir at spæla.
Tað tekur nevniliga nakað av tíð til at venja seg við ein nýggjan venjara og nakað av hansara tonkum og nýggjum taktikki kanska. Eisini skulu okkara nýggju evnaríku leikarar hava tíð til at venja seg við nýggju umstøðurnar, leikhátt og kanska fyri nakrar, øktu krøvini.
Eri onga løtu í iva, at hetta NSÍ liðið anno 2019, fer at vera við har tað er allar stuttligast, nevniliga í toppinum, heilt til tað seinasta í hesum kappingarárinum.
Mátti hesin dystur verið ímyndin av øllum tí góða, ið vit seta í samband við hetta, fyri so mong, frálíka spæl. Hóast mótstøðufólk í dag, so eiga vit ikki at lata kegl og óneyðuga spjaðing taka yvirhond og køva gleðina yvir spælið og tað at búgva við frálíka Skálafjørðin. Hvør voyt, kanska verður FC Skálafjørður einaferð veruleiki??
Ella fer tað bara helst altíð at vera júst í tí anda sum stovnararnir av feløgunum báðum á sinni helst hava hugsa: at savna og gleða sítt bygdarfólk um fótbóltsspælið. At hoyra til eitt og sama felag, har ein samleiki er uppbygdur og hóast kanska nógv ár í útlegd onkustaðni, so framvegis hava tað kensluna, at hoyra til. Tað geri eg og helst nógv við mær.
Einaferð NSÍ, altíð!!
Við Fair-play kvøðu og ynskjum um ein góðan dyst.


text:
Vælkomin á Savnsfagnað!
11.-15. oktobur frá kl. 11-16 er Savnsfagnaður á Listasavni Føroya
Evnið í ár verður “ull,” og vit hava fyrireikað eina spennandi skrá fyri børn, foreldur, ommur, abbar og onnur, ið hava hug til eina hugnaliga løtu á Listasavninum :-D
Í verkstovuni kunnu tit gera smá skrímsl og myndir við tógvi, gera seyðir úr modellervoksi, tekna og klippa.
Verkstovan er opin allan dagin.
Hvønn dag kl. 13 og kl. 14 vera rundvísingar fyri børn (uml. 20 min.). Ókeypis atgongumerki til rundvísingarnar fáast í móttøkuni.
Í heystfrítíðini hava vit opið mánadag til fríggjadag frá kl. 11-16 og tað er ókeypis atgongd.
Hjartaliga vælkomin til Savnsfagnað á Listasavninum!


text:
Ongin Vinnudagur uttan spenningin um, hvør verður Ársins Virki og Ársins Átak, og hetta er sjálvsagt eisini á skránni í ár.
Endamálið við at velja Ársins Virki og Ársins Átak er at menna vinnuligan hugburð, skapa stoltleika í vinnuni og at økja virðingina fyri vinnuni hjá myndugleikunum og vanliga borgarinum.
Heiðurin at vera Ársins Virki verður latin til eitt virki ella fyritøku, sum hevur verið støðugt ella vaksandi, og dentur verður lagdur á fíggjarlig úrslit seinastu árini. Virkið skal hava víst framfýsni og áræði innan útflutning, framleiðslu, vøru- og tænastumenning, tøknifrøði, útbúgving ella innan annað øki, og hetta skal eftir styttri áramál hava viðført menning og vøkstur. Virkið skal vera limur í Føroya Arbeiðsgevarafelag.
Heiðurin at vera Ársins Átak verður latin til eitt virkið ella ein persón, sum hevur gjørt eitt serligt átak, ið kann gagna vinnuligum framburði. Hetta kann vera eitt einkult átak, men kann eisini vera arbeiði, sum er gjørt í longri tíð.
Í 2010 fingu Tavan og VILT heiðurin at gerast ávikavist Ársins Virki og Ársins Átak.


text:
Hetta er fyrsta framsýning hjá Katrin M. Einarsson, sum eg havi sæð, men sum eg havi skilt tað, hevur hon framsýnt áður. Hon er útbúgvin innan myndprýðing og fleiri av myndunum á framsýningini eru partar av skúlaverkætlanum.
Friday, October 12, 2012
Daprar skuggamyndir í Smiðjuni
Hetta er fyrsta framsýning hjá Katrin M. Einarsson, sum eg havi sæð, men sum eg havi skilt tað, hevur hon framsýnt áður. Hon er útbúgvin innan myndprýðing og fleiri av myndunum á framsýningini eru partar av skúlaverkætlanum.
Verkini á framsýningini í Smiðjuni í Lítluvík, sum læt upp í dag, eru sum heild heilt ómetaliga ymisk í stíli og í dygd. Summar myndir tykjast heldur bundnar og lyfta seg ikki ein metur yvir at vera hugnaligt áhugaítriv, men yvir fleiri av verkunum á framsýningini er rættiligt og frítt listarligt flog. Serliga uppi á loftinum bíðar ein uppliving hjá teimum, ið leita sær higar. Her eru skuggamyndir av ávikavíst eini klippmynd av einum træi og av smáum hangandi figurum. Bæði verkini eru eitt sindur mystisk og døpur, og eg haldi, at tað kanska serliga er í tí dapra, Katrin dugir okkurt serligt, men plakatirnar, og serliga tann gula, eru somuleiðis frískar og vakrar.
Øll hennara verk eru narrativ á onkran hátt, Katrin sigur søgur við øllum sínum myndum. Søgurnar finnur hon í dreymum, ævintýrum, men hon er eisini serstakliga áhugað í tí yvirnatúrliga, í søgnum um tey fornisku. Eg seti nakrar myndir inn her, men viðmæli listaáhugaðum at vitja framsýningina, sum hevur opið hesar tíðir:
Tórs. 11. okt: 14.00-19.00
Fríg. 12. okt: 14.00-19.00
Leyg. 13. okt: 11.00-17.00
Sunn. 14. okt: 13.00-16.00
Mána. 15. okt: 14.00-19.00
Týsd. 16. okt: 14.00-19.00
Onsd. 17. okt: 14.00-18.00
Ein grøn kiska
Hendan myndin lýsir ein forniskan niðagrís
Spakuliga dandandi figurar í leysari luft
Skuggatræ
Poetiskur skuggadansur
(KP)
Posted by Listin at 4:50 PM


text:
Blíðar heilsanir
Friday, June 20, 2014
Listin takkar fyri seg
Í fýra ár hava vit hvønn dag havt innlegg um list og mentan. Tað er liðugt frá í morgin. Vit hava avgjørt at brúka summarið til at umhugsa listabloggin, og hetta er sostatt síðsta innlegg fyri hesa ferð. Møguliga venda vit aftur onkursvegna, alt stendur opið.
2337 innlegg og ein hálv millión av vitjandi bleiv tað til hesi fýra árini. Tað hevur verið ómetaliga stuttligt og avbjóðandi og vit eru ófatiliga stoltar av tí, sum vit hava fingið frá hondini. Vit føla, at vit hava víst, at tað kann lata seg gera at framleiða týdningarmikið mentanartilfar at kalla uttan pengar. Vit føla, at vit hava havt ein týdningarmiklan leiklut í mentanarlívinum.
Tá vit fyri fýra árum síðani avgjørdu at gera bloggin, varð hetta avgjørt í einari stuttari telefonsamrøðu. Tað tók heldur ikki meira enn 10 minuttir í telefon at avgera, at vit skulu lata bloggin í sínum núverandi skapi vera fortíð. Tí endurnýggjan hevur stóran týdning fyri okkum og aftan á fýra ár halda vit, at vit hava havt kvinnuvikur og listaverkfall, talleys ummæli, prik til politikarar, herðindi av forargilsi um heildarstøðið á mentanarlívinum, hugtikin útbrot um listina og yvirhøvur alt, mann kann ímynda sær - vit hava bara ikki havt nakra teinkipausu.
Vit eru spentar uppá hvat teinkipausan fer at føra við sær og hvat vit fara at finna uppá. Vit byrja hana við at fáa okkum ein bita og skála fyri blogginum, okkum sjálvum, listafólkunum og okkara kæra útgevara, John Dalsgarð, umframt tykkum kæru lesarum, sjálvandi.
Túsund takk, góðu tit øll fyri hesa fýra árini.
Blíðar heilsanir
Kinna og Inger
Posted by Listin at 8:50 AM


text:
Serbreytin í morgunsendingini19. mai 2020
Nú fyrstu pisurnar verða floygdar á serbreytini á Glasi var Kringvarp Føroya her úti og tosaði
Fríggjadagin var síðsti skúladagur á Glasi. Tá fingu vit orðið á tveir næmingar, Sharadu Ýr Unadóttir og Elis Michelsen, og Katrina Olsen, sum er samskipari á Serbreytini.
Tá tey eru liðug í skúlanum fara tey at arbeiða. Sharada fer at hjálpa til á Glasi. og Elis hevur fingið arbeiði hjá portørunum á Landssjúkrahúsinum.
Katrin Olsen ger vart við, at um onkur hevur hug at søkja, so eru enn nøkur tøk pláss á serbreytini næsta skúlaár.
Hoyr prátið við tey her.


text:
Ítróttur er ein partur av loysnini, harra løgmaður!
2021-10-05 05:53
Í formansrøðu síni á landstinginum hjá Sambandsflokkinum tosaði Bárður Nielsen um ein av okkara størstu trupulleikum: rúsevni og fylgjurnar av teimum. ÍSF er miðvíst farið undir at styrkja breiddartilboðini - og vit meta okkum vera ein part av loysnini.
Trupulleikarnar av rúsevnum kunnu vit skjótt semjast um. Flestu okkara hava nokk somu fatan, sum løgmaður, tí rúsevni eru ræðulig - fyri misnýtaran, fyri nærumhvørvið og fyri samfelagið sum heild. Seinastu tíðina hava vit hoyrt alt ov nógv um hesar trupulleikarnar. Vit eru samd við løgmanni, tá hann sigur, at:
»Føroyar skulu vera besta og tryggasta staðið at vaksa upp og vera ungur í. Men (..) rúsevni tykjast alsamt lættari at fáa fatur á, og tað er staðfest, at tað eru ung í Føroyum, sum frammanundan hava tað trupult, sum koma út í misnýtslu og kriminella umvørvið, har hóttanir og ógvusligur harðskapur er alt meira vanligur.«
Tað eru í stóran mun ung, sum ikki hoyra til nakra aðra staðni, sum við tíðini fara at kenna seg heima í hesum skaðiliga umhvørvinum. Hetta vita vit - og løgreglan dylir heldur ikki yvir, at tað er so.
Løgmaður spurdi, hvussu vit kunnu fyribyrga, at tey ungu av fyrstan tíð søkja umhvørvið við rúsevnum.
Ein máti kundi verið at hækkað játtanina til ítróttin og onnur frítíðartilboð. Jú breiðari og jú fleiri skipað tilboð vit hava, jú betur fáa vit forðað fyri, at tey ungu enda í skeivum umhvørvi - ella at tey taka skeivar avgerðir um hesi viðurskiftini.
Tí eru alternativ tilboð til hesi ungu - heilt frá barnaárunum - ein partur av loysnini. Fáa vit tey inn í góðar, sunnar felagsskapir, vita vit, at vandin fyri at tey enda í skeivum umhvørvi, er væl minni enn um tey sleppa at ganga í óskipaðum bólkum, har lítið uppbyggiligt er at heinta.
Elin H. Joensen
Forseti í ÍSF


text:
Hollendska krúnprinsessan, Catharina-Amalia kann gifta seg við einari kvinnu uttan at missa pláss sítt sum tann fyrsta í hollendsku arvafylgjuni. Tað ger hollendski forsætisráðharrin, Mark Rutte greitt.
Hóast krúnprinsessan bert er 17 ár og enn ikki hevur boðað frá nøkrum ætlanum um at gifta seg – hvørki við kvinnu ella manni – er spurningurin herfyri vorðin aktuellur, eftir at tað í fleiri bókum framgongur, at eini kongshjún í Hollandi ikki kunnu vera av sama kyni.
Mark Rutte heldur tó, at tíðirnar eru broyttar, síðan reglurnar vórðu gjøgnumgingnar í ár 2000.
– Stjórnin heldur, at ein trúnarvingur eisini kann gifta seg við einum persóni av sama kyni. Tí heldur stjórnin ikki, at ein arvingur ella kongur skal leggja frá sær, um hann ella hon ynskja at giftast við einum maka av sama kyni, sigur hann við hollendska tingið.
Spurningurin um komandi børnini hjá hesum hjúninum er enn ikki avgreiddur, men tað loysir seg heldur ikki at taka støðu til nú, heldur Mark Rutte.
Í ár er eisini 20 ár síðani, at Holland, sum fyrsta landið í heiminum, loyvdi samkyndum pørum at fara saman í hjúnalag. Tað hendi í 2001.
Hollendska tjóðartingið skal góðkenna eitt kongaligt hjúnaband, og tað er fyrr komið fyri, at limir í hollendska kongshúsinum hava sagt teirra pláss í arvafylgjuni frá sær fyri at kunna gifta seg við tí persóninum, sum tey ynskja, uttan góðkenning, skrivar Ritzau.


text:
16-6 Uppskot til samtyktar um góškenning av roknskapum Fųroya Jaršargruns fyri fķggjarįrini 1996-97
A.
Upprunauppskot
B. 1. višgerš
C. 2. višgerš
Įr 1999, 2. mars, legši Hergeir Nielsen, lųgtingsmašur vegna lųgtingsgrannskošararnar fram soljóšandi
Uppskot
til
samtyktar
Vķsandi til nišanfyristandandi frįgreišing samtykkir lųgtingiš at góškenna roknskapirnar hjį Fųroya Jaršargrunni fyri fķggjarįrini 1996-97.
Frįgreišing frį lųgtingsgrannskošarunum:
1. Lógargrundarlag:
Lógargrundarlagiš fyri virki grunsins er:
Lųgtingslógin įsetur ein karm um fyrisitingina av landsjųršini og var ętlaš sum 1. partur av tillagingini av tķ gomlu lógini frį 1937. Lųgtingslógin umfatar ein part av rķkislógini, nevniliga §§ 1-7 og §§ 10-27. Sostatt eru §§ 8-9 og §§ 28-61 ķ rķkislógini framvegis ķ gildi.
Sambęrt lųgtingslógini er įlagt landsstżrinum viš kunngerš at įseta nęrri reglur fyri m.a.:
Ķ tķ partinum av donsku lógini, sum framvegis er ķ gildi, eru įsettar reglur um umsiting av Jaršargrunninum, harundir keyp av jųrš og lįnsveiting śr grunninum og um studningsskipanir.
2. Endamįl:
Fųroya Jaršarrįš hevur trķggjar hųvušsuppgįvur:
3. Fķggjarvišurskifti:
Fķggjarliga grundarlagiš undir virki rįšsins eru:
- - - -
Til tess at kunna lųgtingiš um ta fķggjarligu gongdina ķ Jaršargrunninum, er gjųrdur ein samandrįttur av įrsroknskapunum fyri 1996 og 1997, og til samanberingar eru roknskapartųlini fyri 1993-95 tikin viš.
4. Yvirlit yvir rakstur 1993-1997:
Višmerkingar til rakstrarroknskapin
Sųla av jųrš og ašrar inntųkur og stušul śr Jaršargrunninum til festarar veršur ikki tikin viš ķ rakstrarroknskapinum, men vķst ķ notu til eina samlaša »festikonto« undir eginognini.
5. Yvirlit yvir gongd ķ fķggjarstųšuni 1993-1997:
Nota 1. Śtlįn og eftirstųšur
Śtlįnini kunnu śtgreinast til hesi endamįl:
Avseting móti tapi er ikki greinaš śt į įvķsar skuldarar. Sķšani 1993 er į hvųrjum įri upplżst, at leišslan er farin undir eina engagementsgjųgnumgongd, soleišis at metast og avsetast kann uppį tey einstųku śtlįnini.
Ķ grannskošanarprotokollini fyri 1996 veršur upplżst, at hetta umfatandi arbeiši, vęntandi veršur lišugt į heysti 1997. Ķ grannskošanarprotokollini fyri 1997 veršur upplżst, at arbeišiš ikki er lišugt. Grannskošanin vķsir aftur į, at taš er av stórum tżdningi, at įhaldandi veršur arbeitt viš at fįa nevndu engagementsgjųgnumgongd lidna, soleišis at eitt neyvari grundarlag fyri uppgerš av avsetingartųrvinum veršur tųkt.
Jaršarrįšiš hevur ķ hesum sambandi įšur upplżst, at tey serstųku ognarviršurskiftini į festijųršini, sum nógv tann stųrsti parturin av fķgging er latin til, gera, at grunnurin ķ veruleikanum "lęnir" til sķn sjįlvs. Taš er tķ ongin vešręttur at gera galdandi. Śtlegg kann ikki gerast, og innheintingarmįl kunnu ikki fųrast so langt, at ein mųgulig tvingsilssųla kann koma uppį į tal. Jaršargrunnurin hevur ikki heimild at avskriva skuld, og samanumtikiš kann grunnurin tķ ógvuliga sjįldan veruliga stašfesta tap.
Nota 2. Festikonto
Nišanfyristandandi er gjųrdur ein samandrįttur av inntųkum og śtgjaldingum į festikonto įrini 1993-1997. Ķ serligari notu ķ roknskapinum eru inntųkurnar sundurgreinašar.
Višmerkingar til festikonto
Sambęrt § 5 ķ kunngerš nr. 164 frį 26. august 1993 um reglur fyri Jaršarrįšiš veršur peningurin fyri sųlu av jųrš v.m. goldin ķ Jaršargrunnin og har bókašur į konto fyri hvųrt festi sęr. Jaršarrįšiš kann veita fķggjarligan stušul til ķlųgur į festinum viš peningi av festikonto, og umsóknir um fķggjarligan stušul av festikonto verša višgjųrdar av rįšnum eftir somu reglum sum umsóknir um lįn.
Sostatt hevur hvųrt festi sķna festikonto, og Jaršarrįšiš upplżsir, at hetta er orsųkin til, at inntųkur og śtreišslur višvķkjandi hesum konti ikki eru tiknar viš ķ rakstrarroknskapi Jaršargrunsins.
Nota 3. Studningskonti
1996:
Ultimo 1995 var samlaša saldoin į studningskonti ķ roknskapinum hjį Fųroya Jaršargrunni kr. 3.493.105, svarandi til uppsamlaš avlop av studningsjįttanum frį undanfarnum įrum. Į fķggjarlógini fyri 1996 vóršu jįttašar 15 mió.kr. til landbśnašarstudningar.
Viš eykajįttanarlóg oktober 1996, sum varš samtykt av lųgtinginum ķ desember 1996, varš stašfest, at umrųdda saldo į studningskonti ultimo 1996 uppį t.kr. 3.493 skuldi falla aftur til landskassan ķ 1996, tó soleišis, at av hesum skuldi jįttast 1,2 mió.kr. til slįturvirkiš hjį MBM, og 0,5 mió.kr. til serkųna hjįlp.
Restupphęddin t.kr. 1.793, sum grunnurin skyldaši, skuldi mótroknast ķ jįttašu studningsupphęddina uppį 15 mió.kr., og upphęddin, sum Gjaldstovan skuldi flyta grunninum, varš tķ minkaš tilsvarandi til t.kr. 13.207.
Samanumtikiš var jįttanin į fķggjarlógini fyri 1996 henda:
Sambęrt roknskapinum hjį Jaršargrunninum fyri 1996 hevur grunnurin havt hesar studningsśtreišslur vegna landskassan:
Vķsandi til omanfyristandandi er sostatt talan um eina samlaša minninżtslu uppį uml. 1 mió.kr., sum fellur aftur til landskassan ķ 1996, men samlaša saldoin į studningskonti ķ roknskapinum hjį Jaršargrunninum fyri 1996 er uml. 2,7 mió.kr. Sostatt er talan um ein mun uppį uml. 1,7 mió.kr. Hesin munur kann śtgreinast soleišis:
1997:
Hóast uppsamlaš avlop av ųllum studningskonti sambęrt eykajįttanarlóg oktober 1996 skuldi falla aftur til landskassan ķ 1996, veršur ķ 1997 roknskapinum, vķsandi til notu 15 (serkųn hjįlp til landbśnašin), hildiš įfram viš hesari einum studningskonto, sum veršur nżtt til at rinda fyri arbeišiš hjį nevndini, iš varš sett at gera uppskot til landsstżriš um framtķšar landbśnašarvinnu ķ Fųroyum.
- - - - -
Sķšani 1. januar 1997 er landbśnašarstudningurin goldin śt av gjaldstovuni, eftir įvķsing frį Jaršarrįšnum. Ķ notu 16 ķ roknskapinum veršur śtgoldin studningur ķ 1997 uppį 14,5 mió.kr. śtgreinašur.
Men sambęrt landsroknskapin fyri 1997 er landbśnašarstudningurin 13,1 mió.kr., ķroknaš 480 t.kr. til avloysaraskipanina, sum ikki er viš ķ studningsyvirlitinum ķ notu 16. Jaršarrįšiš upplżsir, at avloysarastudningurin veršur settur beinleišis inn į eina bankabók, sum virkar sum ein serligur grunnur, sum Jaršarrįšiš umsitur uttanfyri roknskapin hjį Jaršargrunninum.
Sostatt er śtgoldni studningurin ķ 1997 sambęrt uppgeršini hjį Jaršarrįšnum ķ notu 16 uml. 1,9 mió.kr. hęgri enn studningurin sambęrt landsroknskapinum. Orsųkin er, at bókaši studningurin ķ landsroknskapinum av misgįum ikki er periodiserašur rętt, t.d. manglar 4. kvartal av studninginum til seyšakjųt og mjólkastudningurin fyri desember mįnaš er ikki viš. Landsroknskapurin vķsir tķ eina minninżtslu uppį uml. 1,5 mió.kr. ķstašin fyri eina meirnżtslu uppį uml. 0,4 mió.kr.
6. Roknskapargrannskošanin:
Lųgtingsgrannskošararnir hava gjųgnumgingiš įrsroknskapirnar og grannskošanarprotokollirnar til tess at vissa seg um, at rętt er fariš fram bókhaldsliga og roknskaparliga. Grannskošanin er samd viš rįšnum ķ at taš helst veršur truplari ķ framtķšini at fįa pening inn, og at taš tķ er ein stór óvissa, um avsetingin ķmóti tapi uppį 47 mió.kr. er nóg stór.
7. Višmerkingar:
Seinastu nógvu įrini er gjųrt vart viš serligu trupulleikarnar višvķkjandi teim stųšugt vaksandi eftirstųšunum į lįnum veitt śr Jaršargrunninum.
Lųgtingsgrannskošararnir hava įšur įtalaš, at Jaršarrįšiš ikki ķ ųllum fųrum hevur vķst neyšugt varsemi og tryggjaš, at lįn bert verša veitt til rentablar ķlųgur.
Vķsandi til lųgtingsmįl nr. 191/1991 legši landsstżriš ķ mars 1994 uppskot fyri tingiš um broyting ķ lóg "om jordbrugets fremme" m.a. viš tķ endamįli at heimila Jaršargrunninum at umleggja og nišurskriva verandi lįn śr grunninum. Uppskotiš er sķšani burturdottiš, og lųgtingsgrannskošarunum kunnugt er onki sķšani hent į hesum ųki.
Lųgtingsgrannskošararnir hava ķ įravķs vķst į, at neyšugt er at gera lógararbeišiš višvķkjandi landsjųršini lišugt, soleišis at restin av rķkislógini og reglugeršini frį 1937 veršur tillagaš nśtķšar višurskiftum, m.a. vķsandi til, at talan er um fleiri lógarįsettar reglur višvķkjandi fķggjarvišurskiftum, sum eru ótķšarhóskandi, og sum ikki verša fylgdar.
Landsstżriš hevur ķ hesum sambandi vķst į, at orsųkin til, at onki er gjųrt į hesum ųki, er, at ein nevnd varš sett ķ 1993 at gera uppskot til landsstżriš višvķkjandi framtķšar landbśnašarvinnu ķ Fųroyum. Nevndin skuldi gera uppskot um at broyta jaršarlógina, herundir uppskot til nżggjan bygnaš ķ umsitingini av jaršarbrśksmįlum.
Ķ desember 1997 lęt nevndin landsstżrismanninum eitt įlit viš lógaruppskoti um nżggjan bygnaš ķ fyrisitingini av landsjųršini. Lųgtingsgrannskošarunum kunnugt er onki sķšani hent į hesum ųki.
Lųgtingsgrannskošararnir vilja vķsa į, at landsstżrismašurin hevur įbyrgdina av, at umrųddu višurskifti koma ķ ręttlag, og lųgtingsgrannskošararnir įtala, at hetta ikki er gjųrt.
1. višgerš 25. mars 1999. Mįliš beint beinleišis til 2. višgerš.
2. višgerš 13. aprķl 1999. Uppskot til samtyktar samtykt 27-1-0. Mįliš avgreitt.


text:
Flaggdagur verður hildin 25. apríl at minnast at bretska stjórnin seint á kvøldi tann 25. apríl í 1940 í BBC útvarpi gav boð um, at føroysk skip skuldu sigla undir føroyska flagginum "Merkinum".
Longu í 1919 varð "Merkið" fyrstu ferð borið fram av føroysku studentunum Jens Olivur Lisberg, Janusi Øssurssyni og Paula Dahl í Keypmannahavn.
Í 20-árunum fóru fólk at flagga við "Merkinum", og hóast tað ikki var loyvt at brúka "Merkið", so vant tað upp á seg í 30-árunum.
Hetta hevði við sær flaggstríð í Føroyum, sum vardi øll árini, til Føroyar varð hertikið av bretum í 1940.
Tann 9. apríl varð Danmark hertikið av týskarum, og longu sama dag flaggaði sluppin "Eysturoyggin" við "Merkinum".
Føroyar varð hertikið av bretum 13. apríl, og bretar góðtóku ikki, at føroysk skip sigldu undir "Dannebrog".
Danski amtmaðurin, Cai A. Vagn-Hansen, vildi ikki at føroyingar skuldu flagga við "Merkinum" og skeyt upp at brúka eitt grønt flagg við hvítum krossi.
Tá hesi tíðindi bórust, varð skipað fyri fólkafundum og kravgongum í Havn, og tann 25. apríl komu so endaligu boðini í BBC, um at føroysk skip skuldu flagga við føroyska flagginum.
Síðan 1947 hevur 25. apríl verið hildin sum flaggdagur føroyinga, og í heimastýrislógini frá 1948 varð "Merkið" viðurkent av dønum sum tjóðarflagg føroyinga.


text:
CCF 184 A
Einki TSB-nr.
1 Tað býr ein jungfrú yvir land,
øllum sínum klæðum gevur hon navn.
2 “Tú heinta mær mín krans-í-ring,
tú heinta mær mítt hálv-um-kring!
3 Tú heinta mær mín síðu-svans,
tú heinta mær mín fallini-dans!
4 Tú heinta mær mítt ovurkast,
tú heinta mær mítt hald-fast!
5 Tú heinta mær mítt brystbragð,
tú heinta mær mítt maljudrag!
6 Tú heinta mær mítt sprota-sprang,
tú heinta mær mítt ringli-rangl!
7 Tú heinta mær mín blás-í-ring,
tú heinta mær mítt rør-um-kring!
8 Tú heinta mær mítt varmahús,
tú heinta mær mítt fótakrús!”
9 Hárið kallar hon krans-í-ring,
húgvuna kallar hon hálv-um-kring.
10 Serkin kallar hon síðu-svans,
stakkin kallar hon fallini-dans.
11 Turrklæðið kallar hon ovurkast,
prónin kallar hon hald-fast.
12 Brystið kallar hon brystbragð,
stiman kallar hon maljudrag.
13 Nálina kallar hon sprota-sprang,
beltið kallar hon ringli-rangl.
14 Fyriklæðið kallar hon blás-í-ring,
sokkabandið kallar hon rør-um-kring.
15 Sokkin kallar hon varmahús,
skógvamar kallar hon fótakrús.
CCF 184 A
Einki TSB-nr.
Handrit: Savn Hammershaimbs (AM, Access. 4); a: eftir Jens Davidsen 1853; b: eftir Malene Antoniusdatter, Funningi. Ber saman við CCF 127 A.
Útgávur:
1. Føroya kvæði (N. Djurhuus greiddi til útgávu 1972), Band VI, s. 269.
2. Føroya kvæði (Inngangur og úrtøk eftir Dánjal Niclasen, 2004) 35. bind, s. 181.
Heimild: Úr Suðuroy: Jens Davidsen, f. í Hvalba (1803-1876), Tórshavn 1853.


text:
Nýggja generatiónin av C-klassanum kunngjørdur Í dag var nýggja generatiónin av Mercedes-Benz C-klassanum vístur fram. Les meira um nýggja Mercedes C-klassan her Sí filmsbrot við framløguni niðanfyri
Risa skíggi í Mercedes-Benz EQS El-útgávan av Mercedes-Benz S-klassanum, EQS, verður lansera komandi summar, og møguleiki verður fyri tilkeyp av einum skíggja uppá 141cm frá hurð til hurð display. Skíggin kallast Hyperscreen, og hann kanst tú lesa meira um her. Niðanfyri er eitt filmsbrot, har greitt verður frá um skíggjan.
Dacia og Lada flætta fingrar Renault Group sum eigur bæði Dacia og Lada hevur í dag kunngjørt, at tey fara at samstarva enn tættari. Eisini bleiv nýggi konseptbilurin Dacia Bigster presenteraður. Les meira her Sí her filmsbrot frá Dacia Bigster presentatiónini.


text:
Nykurin býr í vøtnum; á botninum niðri í dýpinum hevur hann sítt tilhald; men haðan fer hann ofta á land, og honum er ikki gott at møta; stundum er hann líkur einum vøkrum lítlum hesti, sum tykist at vera góður og spakur, og harvið lokkar hann fólk at nærkast til sín at klappa honum og strúka honum eftir baki, men tá ið tey tá koma at nerta við halan, verða tey áføst við hann, og tá sleppir hann ongum, men dregur tey við sær til botns í vatni-num.
Stundum møtir hann fólki í manslíki sum ein prúður unglingi at lokka gentur við sær og lovar teimum gleði og gaman í síni høll, um tær vilja fylgja honum eftir; men fáa tær tá illgruna um, hvør hann er, sum tær eru við at geva seg burtur til, so at tær fáa nevnt hann við rætta navni: “Nykur”, missir hann maktina yvir tær og má sleppa teimum og fara einsumallur í vatn sítt.
Tað er sagt, at nykurin kann líkaleiðis umskapa seg líkan øllum ferføttum djórum, uttan stikulin av veðra- ella veðurlambshorni skal hann ikki kunna skapa á seg; men rossi er hann líkur, tá ið hann ikki hevur broytt ham sín, og tað hevur borið monnum til at fáa vald yvir hann við at rista kross á baki á honum, og hava teir tá havt hann til at draga við halanum stórt grót oman úr fjøllum til gerðisgarðar ella hús, sum enn sæst í Húsavík í Sandoy og á Eiði í Eysturoy, og tað stóra grótið, ið har er saman komið, ber vitni um, hvussu sterkur hann er. Á Takmýrum í Sandoy liggur ein stórur klettur, sum teir vildu hava hann at draga til Húsavíkar; men har slitnaði halin, og steinur- in stendur har; ein partur av nykarhalanum, sum var áfastur við steinin, er sjónligur á honum enn.
V.U. Hammershaimb: ”Færøsk Anthologi I”, 1891


text:
Veiðifalkurin (lat. Falco gyrfalco L; da. Jagtfalk, Islandsk Falk) er eina størstur av falkum. Hann eigur einans norðuri í kuldalondum. Liturin er ymissur, broyttur eftir landinum. Í Grønlandi er hann hvítur við nøkrum dimmum smáblettum á bakinum. Í Íslandi er hann hvítur um høvd og bringu, annars ljóst grásprøklutur. Í Noregi og aðrastaðni er hann høvuðsvartur og dimt sprøklutur. — Hann eigur í homrum høgt til fjalls. Ofta sæst hann sita har og stara eftir fongi — eyguni hevur hann avbara góð — so strýkur hann avstað eftir einum fugli, slær hann niður við vongknúgvanum, ella skræðir hann við nevi og klóm. Í fuglabjørgunum ger hann ræðuligt herverk. Morgun og kvøld er hann á ferð, tekur ein lomviga ella lunda, tægar hann sundur og etur so tað besta burtur úr honum. Um veturin heldur hann seg helst fram við sjónum, tí har er mest at veiða.
Í gomlum døgum høvdu kongar og ríkir høvdingar tamar falkar, sum vóru vandir til at taka flúgvandi fugl og bera teimum. Nú er tað avlagt í Europa, men summstaðni í Asia veiða menn enn við falkum. Áður kom veiðifalkur ofta til Føroyar, nú sæst hann sera sjaldan; orsakin er tann, at hann hevur fækkað nógv á Íslandi.
Úr: Mikkjal á Ryggi: Fuglabókin, Dýralæra II. 1951.
Falkar eru grammastu rovfuglar. Nógv eru sløgini, t.d. veiðifalkur, smiril og tornfalkur, og flestu liva einans av fugli, sum teir taka í flognum. Teir flúgva óføra skjótt, hartil eru teir knappir í vendini. Nevkrókurin er stórur, og aftan fyri hann hava teir hvørjumegin ein brodd sum eina sagtonn til at skræða sundur við. — Falkur livir í einbýli og tolir ikki aðrar falkar nær hjá sær.
Úr: Mikkjal á Ryggi: Fuglabókin, Dýralæra II. 1951.


text:
Franska fótbóltslandsliðið er fótbóltslandslið Fraklands. Tað verður stýrt av Fótbóltssamband Fraklands. Frakland gjørdist limur í FIFA í 1904 sjálvt um tað franska fótbóltslandsliðið ikki varð stovnað fyrr enn í 1919. Liðið hevur luttikið í 13 HM- og sjey EM-endaspølum. Tjóðarstadion hjá franska fótbóltslandsliðnum er Stade de France í Paris.
Frakland er eitt av teimum londunum í hevur staðið seg best á EM í fótbólti og hevur vunnið tveir titlar í 1984 og 2000. Liðið kemur beint eftir Spania og Týskland ið hava vunnið tríggir titlar hvør.
- *Draws include knockout matches decided by penalty shootout.
- **Gold background colour indicates that the tournament was won.
23-mans hópurin til EM í fótbólti 2016 varð kunngjørdur hin 12. mai 2016.[2]
Tølini hjá hópinum vóru kunngjørd 30. mai 2016.[3]
Dystir og mál pr. 4. juni 2016 eftir dystin móti Skotlandi.
Hesir leikarar hava fingið landsliðsboð til hópin hjá Fraklandi teir seinastu 12 mánaðarnir (dagført 10. juni 2016).
- Notes
INJ Player withdrew from the squad due to an injury
PRE Preliminary squad / standby
RET Retired from international football
SUS Player suspended from national team
Lilian Thuram hevur spælt flest landsdystir fyri Frakland við 142 dystum.
Virknir landsliðsleikarar eru vístir við ljósabláum
Last updated: 14 October 2014
Source: French Football Federation
Thierry Henry er toppskorari í søguni hjá Fraklandi við 51 málum.
Seinast dagført: 14. oktober 2014
Kelda: French Football Federation
- Venjarar við kursiv-skrift vóru setir sum fyribilsvenjarar


text:
Vatnorkustøðin í Botni var fyrsta elverk, sum framleiddi streym úr vatnorku í Føroyum.
Hetta verkið var tikið í brúk í 1921, og var tað Vágs Kommuna, sum stóð fyri hesum. Í fyrsta umfari var tað bert Vágur, sum fekk streym, men seinni var hetta útbygt til at lata streym til Tvøroyri og aðrar bygdir í oynni.
Í 1960 yvirtók SEV elverkið, sum tá hoyrdi til Suðuroyar Elverk.
Á vatnorkustøðini í Botni eru tvær turbinur – onnur ein 1,1 MW Pelton turbina, sum framleiðir orku úr Ryskivatni og hin ein 2,2 MW Fransisturbina, sum fær vatni úr Vatnsnesvatni.
Til Peltonturbinuna hoyra trý vøtn. Tað ovasta vatnið eitur Tindaliðvatn og goymir uml. 50.000 m³ vatn. Vatnið haðani rennur oman í Miðvatn, sum goymir o.u. 550.000 m³. Haðani rennur vatnið einar 100 metrar niður í Ryskivatn, sum tekur o.u. 350.000 m³.
Byrgingarnar eru gjørdar úr laðaðum gróti báðumegin við einum tetningskjarna í miðjuni úr leiri. Í 1994 fekk byrgingin um Ryskivatn ein 15 sentimetrar betongvegg móti vatnsíðuni. Vatnið úr Ryskivatni verður veitt í ein lítlan tunnil, sum er 1,5 metrar í tvørmáti – tann fyrsti, ið gjørdur er í Føroyum – síðan gjøgnum stálrør, sum vóru løgd í 2000, áðrenn tað fer inn í turbinuna.
Avfallsøkið er 2,4 km².
Tá ið Suðuroyggin var komin upp í SEV, varð elverkið víðkað til at taka vatn eystanfyri.
Ein nýggj orkustøð varð gjørd við sjóvarmálan við tveimum turbinum.
Ein byrging varð gjørd við Vatnsnesvatn í 180 metra hædd, hon tekur o.u. 850.000 m³. Byrgingin er úr betongi - betongvegg og -platu - móti vatnsíðuni og laða við gróti móti luftsíðuni.
Avfalsøkið er 4,7 km².


text:
Talv
Talv er eitt borðspæl, har tveir telvarar kunnu telva. Telvað verður á einum borði við 64 puntum, har hvør telvari hevur 16 talvfólk, ein tað hvíta fólkið, og ein tað svarta fólkið.
Endamálið er at vinna við at seta kongin hjá mótpartinum skák og mát (eisini rópt mát).
Telvarar skiftast um at leika, men hvítur – tað er telvarin við hvíta fólkinum – leikar altíð fyrst. Ymsu fólkini hava hvør sítt gongulag.
Inngangur[rætta | rætta wikitekst]
Talv verður telvað um allan heim bæði fyri at stytta sær stundir og á professionellum støði. Bæði kvinnur og menn í øllum aldursbólkum telva. Nógvar kappingar eru bæði í talvfeløgum og á altjóða støði. Eisini er væl umtókt at telva á internetinum ímóti telvarum runt allan heim.
Borð og fólk[rætta | rætta wikitekst]
Tá ið talvið byrjar, standa talvfólkini, sum myndin vísir omanfyri. Hvítur leikar fyrst og so svartur, og er tað ikki loyvt at leypa leik um. Hvør hevur hvíta, og hvør hevur svarta fólkið, verður antin avgjørt við lutakasti, ella verður tað avgjørt av teimum, ið skipa fyri kappingini.
Á fyrsta og áttanda raði standa 8 fólk, sum vit vanliga rópa menn. Frá vinstru standa rókur, riddari, bispur, frúgv og kongur. Og frammanfyri teir standa 8 finnur.
Borðið er býtt sundur í 8 loddrættar linjur, sum verða nevndar við tølinum 1-8, og 8 vatnrættar røðir, sum verða nevndar við stavinum a-h. Við hesum ber til at nevna hvønn einstakan punt við heitunum frá a1 til h8, sum í einari koordinatskipan.


text:
SSP er ein tvørfaklig samstarvsskipan millum fakbólkar, ið fáast við børn og ung. Endamálið er at savna, samskipa og fremja felags fyriskipanir, sum skulu fyribyrgja kriminaliteti og skaðandi atburði millum børn og ung.
Heitið, SSP, er ein stytting fyri høvuðspartarnar í SSP-samstarvinum, skúla, sosialar myndugleikar og løgreglu (politi).
SSP-arbeiðið kann býtast í trý stig, alt eftir hvørjum málbólki arbeitt verður við. Eitt alment stig, eitt serstakt stig og eitt einstaklingavent stig.
Alment
Arbeitt verður fyribyrgjandi fyri at menna hugburðin hjá øllum børnum og ungum, og fyri at menna førleikar teirra at taka rættar avgerðir.
Serstakt
Arbeitt verður málrættað við bólkum av børnum og ungum, sum sýna skaðandi ella kriminellan atburð.
Einstaklingar
Arbeitt verður við einstaklingum, sum hava framt lógarbrot og/ella hava álvarsligar trupulleikar at dragast við.
Skúlin er helst týdningarmesti pallurin í SSP-samstarvinum, og allir skúlar hava tilknýti til einSSP-lærara.
Uppgávan hjá SSP-læraranum er yvirskipað at arbeiða við trivnaði og fyribyrging áøllum floksstigum í einstaka skúlanum.
SSP-lærarin hevur ávíst tímatal hvørja viku, sum verður nýtt til SSP-arbeiði. Tímatalið verður ásett út frá støddini á skúlanum.
Uppgávurnar hjá SSP-læraranum eru:
- at taka lut á fundum í SSP-økisbólkinum og vera sambindingarlið millum skúlan og SSP-økisbólkin.
- at miðla vitan um SSP-samstarvið í økinum og um tiltøk/átøk til hinar lærararnar, næmingarnar og foreldrini.
- at vegleiða á skúlanum um tilfar og undirvísing í SSP-høpi.
- at fylgja væl við tí, sum fer fram millum næmingarnar á skúlanum.
- at ráðgeva starvsfelagum á skúlanum í einstaklingamálum.
- at samskipa SSP-átøk á skúlanum.
- at vera skrivari á fundum í økisbólkinum.


text:
At brúka:
500 gr av flaki
3-4 spsk av olivinolju
Salt og pipar
4 tomatir
1 punt av hvíttleyki
saft frá 1 appilsin
1 hond av frískum basilikum
Soleiðis gert tú:
Hita ovnin á 180°. Koyr flakið í eitt fat og pensla við eitt sindur av olju og krydda við salti og pipari. Baka mitt í ovninum í 15-20 min.
Sker ein lítlan kross í tomatina, og koyr hana í kókandi vatn í 5 sekund. Køl tomatina beinanvegin, tá ið tú tekur hana úr tí kalda vatninum. Tak skinnið av og sker tomatina í bátar. Hakka hvíttleykin fínt, og koyr hvíttleykin og tomatirnar á pannuna saman við eitt sindur av olju, og lat smákóka í 4 minuttir. Koyr síðani saftina frá appilsinini saman við grofthakkaðum basilikum á pannuna, og lat kóka víðari í 3 minuttir.
Smakka sósina til við salti. Stoyt helvtina av sósini omaná fiskin. Borðreið restina av sósini saman við matinum.
Tilhoyr: Frískt pasta og ein góð salat.
Vælgagnist!


text:
Fíggjarætlanin fyri 2019 er merkt av metstóra fólkavøkstrinum í kommununi. Ongantíð er fólkavøksturin í Tórshavnar kommunu vaksin so skjótt sum hetta seinasta árið, og hetta sæst eisini aftur í raðfestingunum í fíggjarætlanini fyri komandi ár.
Hendan framgongdin er sjálvsagt at fegnast um. Men tað setur eisini serligar treytir til okkara, serliga innan tekniska økið, trivnaðarøkið og okkara annars so siðbundna bústaðarmynstur. Vit hava eitt áhaldandi trýst á bústaðarmarknaðinum, og vit noyðast at hugsa um fjølbroyttari bústaðarloysnir til okkara borgarar. Vit hava stóran tørv á ansingarplássum, røktarheimsplássum, og sjálvt býarrúmið og samferðslukervið sum heild má endurskoðast, soleiðis at vit fáa ein væl virkandi miðbý og skynsama vegaføring ísv. innkomuvegin.
Hetta eru nakrar av íløgunum, sum síggjast aftur í tølunum fyri fíggjarætlanina, ið nú verður løgd fram fyri býráðið.
Skynsamur fíggjarpolitikkur og langtíðaríløgur
Vit fegnast eisini um, at vit fyri fyrstu ferð hava lagt eina langtíðaríløguætlan fyri tíðarskeiðið 2019-2023, sum tryggjar kommununi eina betri fíggjarstýring, har atlit eru tikin til stóru útbyggingarætlanirnar komandi árini. Við at leggja langtíðarætlanir fyri løgur, ber til at tryggja, at løgurnar verða lagdar í trygga legu og tillagast tørvinum á teimum ymsu málsøkjunum.
Eisini verður arbeitt við at tryggja, at tær verkætlanir, sum kommunan stendur fyri, altíð eru væl fyrireikaðar og hava dygdargott eftirlit.
Í fíggjarætlanini fyri 2019 eru inntøkurnar mettar til umleið 1 mia. Samlaðu rakstrarútreiðslurnar eru á 778.7 mió.
Íløgukarmurin er 188,6 mió., umframt at arbeiðið við útbyggingini av Tórshavnar havn heldur fram.
Tað er umráðandi fyri kommununa at vera fíggjarliga væl fyri og at varðveita eitt haldgott gjaldføri. Tí er tað at gleðast yvir, at kommunan í stórum tøkum nærkast at vera skuldarfrí.
Skattaprosentið er óbroytt, 19%. Barnafrádrátturin er framvegis 8.000 kr.
Altjóða ráðstevnu- og ítróttarbýur
Tórshavn skal vera ein virkin viðleikari innan vinnuferðavinnu, sum er fundarvinna og ráðstevnuvinna. 2 mió. eru settar av til at menna hetta økið, umframt at samstarvsavtalur vera framdar við Visit Tórshavn og Visit Faroe Islands.
Tað er av alstórum týdningi, at okkara ferðavinna verður rikin fíggjarliga, sosialt og umhvørvisliga skynsamt og ikki minst burðardygt. Vit eru av teirri sannføring, at ráðstevnuvirksemi er rætti leisturin fyri okkum, tí hetta er ein ferðavinnubólkur, ið á fleiri mátar kann seta okkum á heimskortið sum lokkandi ráðstevnubý. Ikki einans er hetta ein ferðavinnubólkur, ið leggur nakað eftir seg peningaliga, men eisini vitanarliga, og tí kann ein tílík raðfesting kasta munagott av sær.
Í hesum sambandi verður víst á, at kommunan hevur lagt langtíðarætlanir um at byggja eina stórhøll – hetta fyri at kunna hýsa stórum ráðstevnum, messum, konsertum og ikki minst at kunna luttaka og hýsa kappingum innan handbólt, fótbólt, frælsan ítrótt osfr.
Betri karmar til altjóða ítrótt
Ein av langtíðaríløgunum hjá samgonguni er langhylurin. Í desember verður farið undir at projektera byggingina av langhyli í Gundadali. 4,4 mió. eru settar av til projekteringina, og tilsamans eru 9 mió. settar av til alla verkætlanina . Harumframt verður væntandi ein avtala gjørd í ár um leigu av Glyvursnesi til golfvøll. Játtanin til golfvøllin er á 3 mió., umframt at peningur er settur av til aðrar ætlanir innan ymsar ítróttagreinir.
Stórar íløgur í eldraøkið
Sitandi samgonga setti sær fyri at geva eldraøkinum eitt lyft, og í fíggjarætlanini fyri komandi ár verður økið uppraðfest. Játtanin til heimahjálp og menning verður økt, eitt nú verður ein eyka ruta til heimahjálp gjørd, og 500.000 kr. verða settar av til menning av eldraøkinum.
Harafturat vera íløgur gjørdar í umlættingar- og rehabiliteringsdepil, og út- og umbygging av Tjarnargarði til demensdepil fyri 33 mió. Farið er eisini undir fyrireiking av nýggjum røktarheimi.
Grønur býur
Sum kunnugt veksur býurin alsamt, og vit mugu sum kommuna ganga á odda við at hugsa grønt, og tí hava vit gjørt íløgur í grønar orkuloysnir. Eisini er tað umráðandi hjá okkum at halda býin reinan og okkara bygningar við líka.
3 mió. eru settar av til orkuloysnir, umframt at peningur er settur av til umvælingar og viðlíkahald av kommunalum bygningum. Tað er av stórum týdningi, at kommunalu bygningarnir eru í góðum standi, og tí hevur sitandi samgonga økt játtanina munandi til viðlíkahald av kommunalu bygningunum.
Sambært meting frá Húsaumsitingini er minstamarkið fyri røkt av kommunalum bygningum 200 kr/fermeturin. Vit nærkast alsamt hesum støðinum. Í 2016 vóru játtaðar 128 kr/fermeturin. Í 2019 eru settar 176 kr/fermeturin. Um hædd verður tikin fyri eykajáttanum í árinum, er upphæddin nú góðar 180 kr/fermeturin.
Okkum tørvar at hugsa um kreativar loysnir til eitt nú parkering og býarøkið sum heild. Tí eru íløgur gjørdar í býarfríðkan, byggibúning og miðbýarætlanina fyri Steinatún og Vágsbotn fyri tilsamans 9 mió.
Samstundis sum játtan er sett av til fleiri parkeringspláss, verður arbeitt miðvíst við at minka um bilatalið í býnum. Hetta gera vit m.a. við at betra um bussleiðina, og miðað verður ímóti at gera hana til eitt veruligt alternativ til privatbilaferðsluna.
Somuleiðis verður arbeitt við at betra um steðgiplássini, bussskýlini, kunningina, fleiri súkklu-/gonguleiðir og pendlarapláss.
Málið við innkomuvegnum má loysast sum skjótast, og er tað átrokandi hjá býráðnum at fáa hol sett á hetta stóra og kostnaðarmikla arbeiði. 5 mió. kr. eru settar av til projektering av verkætlanini í 2019, og tøkur peningur er til víðari arbeiðið í langtíðarætlanini.
Mentan, skúli og frítíð
Størsta einstaka íløgan er byggingin av Skúlanum á Fløtum. Játtanin í 2019 er 90 mió. kr. Skúlin skal standa liðugur í 2020, meðan byggingin av Musikkskúlanum verður liðug næsta ár. Til Musikkskúlan eru játtaðar 24 mió. kr., og er stásiligi og framkomni Musikkskúlin størsta íløga í mentanar- og tónleikalívið í býnum.
Harafturat skulu Hoyvíkar skúli og Sankta Frans skúli dagførast, og er peningur settur av til hetta arbeiðið í langtíðaríløguætlanini.
2 mió. eru settar av til eina smábátahavn, sum skal gerast í Álakeri fyri at bøta um umstøðurnar hjá bátaeigarum í kommununi. Somuleiðis eru 1,2 mió. kr. settar av til fyrireiking av bátahyli í Kaldbaksbotni.
Barnaansingarøkið
Av øðrum stórum íløgum er barnaansingarøkið.
Stóri vøksturin í tilflytingini sæst aftur í vaksandi barnatalinum, og hetta setir sjálvsagt krøv til okkara um at fáa til vega fleiri dagstovnapláss. Tí eru 20 mió. kr. settar av á fíggjarætlanini fyri 2019, ið eru roknaðar til nýggjan dagstovn í kommununi umframt eina dagføring av Dagstovninum á Argjum.
Miðað verður ímóti at fáa til vega 150-200 nýggj pláss til barnaansing komandi árini. Vit hava eisini ein bráðneyðugan tørv á økinum, og er arbeiðið farið í gongd at fáa til høldar 110 tøk pláss til komandi summar.
—
Tað, at vit hava øktan fólkavøkstur, merkir Tórshavnar kommuna er eitt lokkandi stað at búseta seg. Vit uppliva stóran búskaparvøkstur og lítið arbeiðsloysi, og í heila tikið gongur væl í Tórshavnar kommunu.
Ein hin størsta avbjóðingin hjá høvuðsstaðnum er stóri bústaðartørvurin, sum eisini er úrslit av stóra fólkavøkstrinum. Umráðandi er at skipa soleiðis fyri, at fólkavøksturin, sum er grundarlagið fyri búskaparvøkstri og trivnaði, ikki verður forðaður, tí at bústaðarviðurskiftini og ansingarmøguleikar ikki eru nøktandi. Kommunan hevur tikið á seg at tryggja loysnir og saman við øðrum samstarvspørtum at fáa framt verkætlanir, sum geva fleiri og fjølbroyttari bústaðarmøguleikar umframt hóskandi ansingarmøguleikar á dagstovnaøkinum.
Við útbygda samferðslukervinum fáa vit avbjóðingar við innkomuvegnum, og tí er tað av stórum týdningi, at vit eru ílatin til nýggju farleiðina inn í Havnina.
Vit fegnast sum nevnt um góðu gongdina, vit uppliva í kommununi og í samfelagnum annars. Vit viðurkenna eisini avbjóðingarnar, ið fylgja við og hava tikið atlit til stóru broytingar, vit fara at síggja í komandi árum.
Annika Olsen
borgarstjóri


text:
Uppboðssøla av fiskirættindum verður týsdagin 30 apríl 2019 kl. 13:00
Rættindi, ið seld verða, eru:
20.000 tons av norðhavssild verða boðin út á opnari uppboðssølu sum eitt ára rættindi. Hesi kunnu fiskast í føroyskum sjógvi og NEAFCsjógvi.
Sølulinjurnar kunna heintast her
FMF mælir til at keyparar fyrireika seg í góðari tíð áðrenn uppboðssøluna og eiga at gera fylgjandi:
- Seti tykkum inn í lógina, kunngerðina og reglugerðina, sum hava við uppboðssøluna av rættindum at gera.
- Heinta Iclientin frá heimasíðuna hjá FMF.
- Fyll út og undirskriva oyðublaðið “Tilmeldingarskjal og váttan frá keypara” og send aftur til FMF.
- Fá brúkaratal, loyniorð og keypslykil frá FMF.
- Seti tykkum inn í hvussu uppboðssøluskipanin virkar.
- Fá eitt telefonnummar frá FMF.
- Set neyðuga pengatrygd til FMF og Vørn.
Um tit ivast í onkrum. so ring enduliga til FMF á 414141. Vit eru altíð klár at hjálpa.
Les kunngerðina her
Tilmeldingarskjal og váttan frá keypara kann heintast her


text:
Hósdagin í næstu viku handar Tórshavnar kommuna Mentanarvirðislønir M. A. Jacobsens og Barnamentanarheiðurslønir Tórshavnar býráðs á almennari samkomu í Müllers Pakkhúsi í Havn. Sum skilst á myndini omanfyri, eru vit redaktiónin á listablogginum ómetaliga spentar og fegnar um boðini og um áhugaverda tíðindaskrivið:
Nevnast kann, at landsins einastu bókmentavirðislønir verða latnar av Tórshavnar kommunu, so stórur áhugi er fyri hesari hending. Tilsamans fýra virðislønir verða latnar í ár. Tríggjar virðislønir verða latnar í navni M. A. Jacobsens, ein fyri fagurbókmentir, ein fyri yrkisbókmentir og ein fyri mentanaravrik. Ein Barnamentanarheiðursløn verður latin. Frá byrjan kundi ein ella tvær M. A. Jacobsenvirðislønir verða latnar. Eftir 1972 skuldi onnur virðislønin latast yrkisbókmentum og hin fagurbókmentum. Frá 1985 bar eisini til at lata virðisløn fyri mentanaravrik, og nevndin fekk heimild til ikki at lata onkra av virðislønunum.
Limir í nevnd M.A. Jacobsens frá 2009 og fýra ár fram eru Rigmor Dam, Erling Isholm og Jákup Jacobsen, vald av býráðnum. Hini eru Vár í Ólavsstovu fyri Rithøvundafelagið og Malan Marnersdóttir fyri Fróðskaparsetrið. Eingin formaður er í nevndini, men fastur skrivari er býarbókavørðurin.
Barnamentanarheiðursløn Tórshavnar býráðs varð fyrstu ferð latin í 1977 og hevur verið latin næstan uttan íhald síðani tá. Reglugerðin heimilar nevndini at lata upp til tvær virðislønir ella onga, um einki verk er mett at vera virðislønarvert. Í 2010 varð reglugerðin nakað víðkað og broytt, og heitið Barnabókaheiðursløn varð broytt til Barnamentanarheiðursløn.
Í nevndini fyri Barnamentanarheiðursløn Tórshavnar býráðs eru Jógvan Arge, formaður í mentamálanevndini og fastur limur, Malan Hilmarsdóttir, barnabókavørður á Býarbókasavninum, skrivari og fastur limur, Poulina Slættanes og Irdi Danielsen, valdar av býráðnum og Hansina Huusgaard, vald av skúlabókavørðunum við kommunalu skúlarnar í Tórshavnar kommunu.
Tá Mentanarvirðislønir M. A. Jacobsens og Barnamentanarheiðurslønir Tórshavnar býráðs verða handaðar hósdagin 20.september, verða eisini framførslur av tónleiki og sangi.
Øll eru vælkomin til hesa heiðursløtu í Müllers Pakkhúsi í Havn.


text:
Tá ið bygdarráðið viðgjørdi fíggjarætlanina hjá Nes kommunu fyri 2021, varð samtykt at halda áfram við Frítíðarkortinum. Endamálið er at stuðla børnum og ungum fíggjarliga at vera virkin í frítíðarvirksemi.
Øll børn og ung í aldrinum 0 til 18 ár fáa eitt frítíðarkort til eitt virði á kr. 2.000, sum kann nýtast til lima- og luttøkugjald í ymisku ítróttar- og frítíðarvirksemis tilboðunum, sum teimum standa í boði í Nes kommunu og aðrastaðni. Frítíðarkortið kann nýtast til: Ítrótt, skótar, kvøldskúla, musikkskúla v.m.
Umsiting – hvussu virkar Frítíðarkortið?
Nes kommuna skrásetir øll børn og ung upp til 18 ár at eiga kr. 2.000 tilgóðar at nýta til lima- og luttøkugjald í 2021.
Har feløg/felagsskapir í Nes kommunu skipa fyri almennum tilmeldingardegi, er møguleiki at fáa skrásett seg á eitt yvirlit, og Nes kommuna flytir peningin beinleiðis til feløgini/felagsskapirnar samsvarandi yvirlitinum.
Mannagongdin er annars, at foreldur gjalda fyrst til feløgini/felagsskapirnar og fáa so endurrindað frá Nes kommunu við at senda kvittan til kort@nes.fo. Har skal vera upplýst, hvat barn talan er um, hvat frítíðartilboð goldið er fyri, og hvørja kontu pengarnir skulu rindast aftur á.
Nes kommuna treytar sær, at har Frítíðarkortið verður nýtt, skal felagið, sum stendur fyri virkseminum hava:
- viðtøkur og nevnd
- venjarar/lærarar sum eru yvir 18 ár – yngri kunnu verða hjálparvenjarar
Um tit hava spurningar viðv. Frítíðarkortinum, eru tit altíð vælkomin at seta tykkum í samband við Nes kommunu á kort@nes.fo.
Tað er okkara vón, at Frítíðarkortið fer at eggja øllum okkara børnum og ungu til at verða virkin í frítíðarvirksemi.
Nes kommuna